               AN COIMISIÚN EORPACH
            An Bhruiséil,1.8.2018
            COM(2018) 567 final
            2018/0298(COD)
            Togra le haghaidh
            RIALACHÁN Ó PHARLAIMINT NA hEORPA AGUS ÓN gCOMHAIRLE
            lena leasaítear Rialachán (CE) Uimh. 391/2009 maidir le tarraingt siar na Ríochta Aontaithe ón Aontas
            (Téacs atá ábhartha maidir le LEE)

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

               An 29 Márta 2017, chuir an Ríocht Aontaithe isteach fógra á rá go raibh rún aici tarraingt siar as an Aontas Eorpach de bhun Airteagal 50 den Chonradh ar an Aontas Eorpach. Fágann sin, mura ndaingneofar comhaontú um tharraingt siar ina leagfar síos dáta eile, go scoirfidh dlí uile an Aontais, idir phríomhúil agus tánaisteach, d'fheidhm a bheith aige maidir leis an Ríocht Aontaithe ón 30 Márta 2019, (“dáta an tarraingt siar”). As sin amach, beidh an Ríocht Aontaithe ina tríú tír.

               Faoi réir aon socrú idirthréimhseach a d’fhéadfadh a bheith i gcomhaontú um tharraingt siar, ní bheidh feidhm a thuilleadh ag reachtaíocht iompair muirí an Aontais maidir leis an Ríocht Aontaithe. Ar na réimsí de dhlí an Aontais a ndéanfar difear dóibh, tá an taitheantas a thugtar ar leibhéal an Aontais d'eagraíochtaí a sholáthraíonn seirbhísí chun cigireacht agus suirbhéireacht a dhéanamh ar longa atá faoi bhratach na mBallstát (“eagraíochtaí aitheanta”).

               Go sonrach, le hAirteagal 8(1) de Rialachán (CE) Uimh. 391/2009
                  1
                (“an Rialachán”), ceanglaítear ar eagraíochtaí cigireachta agus suirbhéireachta loinge atá aitheanta ar leibhéal an Aontais ag an gCoimisiún dul faoi mheasúnú, gach dhá bhliain ar a laghad, ag an gCoimisiún i gcomhar leis an mBallstát a chuir isteach an chéad iarratas ar aitheantas ar an eagraíocht. Ba cheart measúnú a dhéanamh ar an dóigh chéanna ar eagraíochtaí ar thug an Ballstát ábhartha aitheantas dóibh ar dtús faoin reachtaíocht roimhe seo agus a bhfuil aitheantas ón Aontas acu faoi láthair faoi Airteagal 15(1) den Rialachán. Dá thoradh sin, an chéad Bhallstát a thug aitheantas do na heagraíochtaí sin faoi Airteagal 15(1), ba cheart a mheas gurb é sin an Ballstát “urraíochta” a ghlacann páirt i measúnú an Choimisiúin faoi Airteagal 8(1) den Rialachán.

               Ina theannta sin, d’fhonn go leanfaidh na heagraíochtaí aitheanta d’aitheantas ón Aontas a bheith acu, leanann sé ó Airteagal 7 agus Airteagal 8 den Rialachán nach mór do na heagraíochtaí sin leanúint de bheith ag comhlíonadh na gceanglas agus na níoschritéar atá leagtha amach in Iarscríbhinn I a ghabhann leis an Rialachán. Fíoraítear sin tríd an athmheasúnú leanúnach a dhéanann an Coimisiún agus an Ballstát “urraíochta” faoi Airteagal 8(1).

               Ón uair a tharraingeoidh an Ríocht Aontaithe siar as an Aontas, ní bheidh sí in ann páirt a ghlacadh a thuilleadh sna measúnuithe a dhéantar de bhun Airteagal 8(1) den Rialachán ar na heagraíochtaí sin a bhfuil an Ríocht Aontaithe ag gníomhú mar Bhallstát “urraíochta” acu. Dá réir sin, d’fhéadfadh sé go gcaithfí amhras ar bhailíocht leanúnach an aitheantais ar na heagraíochtaí sin ar leibhéal an Aontais agus nach bhféadfaí an taitheantas a shoiléiriú le deimhneacht dhlíthiúil leordhóthanach faoi na forálacha den Rialachán atá ann cheana.

               Mar thoradh ar tharraingt siar na Ríochta Aontaithe, d’fhéadfadh sé go gcaillfeadh eagraíochtaí aitheantas ón Aontas agus d’fhéadfadh iarmhairtí díobhálacha a bheith aige sin d’iomaíochas agus do mhealltacht bratacha de chuid na 27 mBallstát den Aontas a thug údarás do na heagraíochtaí aitheanta sin gníomhú thar a gceann chun cigireacht, suirbhéireacht agus deimhniú reachtúil loinge a dhéanamh. Tá comhaontuithe údaraithe le formhór 27 mBallstát an Aontais ag na heagraíochtaí aitheanta dá ndéantar difear faoi láthair agus, tar éis tharraingt siar na Ríochta Aontaithe, ní bheidh na Ballstáit in ann úsáid a bhaint as na heagraíochtaí aitheanta sin le haghaidh a gcabhlach faoi bhratach. San am céanna, beidh longúinéirí a úsáideann na heagraíochtaí sin chun críocha aicmithe freisin i gcruachás sa mhéid go mbeidh orthu rogha a dhéanamh idir bratach a loinge a athrú go bratach de chuid tíre nach Ballstát den Aontas í nó dul sa seans go sárófaí na conarthaí príobháideacha atá acu faoi láthair leis na heagraíochtaí ábhartha le haghaidh aicmiú a gcuid long.

               Is é is aidhm don togra seo deimhneacht dhlíthiúil a mhéadú, leanúnachas gnó a áirithiú do na longúinéirí dá ndéanfar difear agus iomaíochas bhratacha 27 mBallstát an Aontais a choinneáil.

               •Comhsheasmhacht le forálacha beartais atá sa réimse beartais cheana

                  Tá gá leis an togra seo mar gheall ar tharraingt siar na Ríochta Aontaithe as an Aontas agus tá a raon feidhme teoranta d’aghaidh a thabhairt ar na hiarmhairtí ábhartha. Níl aon athrú ar phríomhchuspóirí beartais an Rialacháin.

               •Comhsheasmhacht le beartais eile de chuid an Aontais

                  Tagann an togra seo go hiomlán le sainordú na Comhairle maidir leis an gcaibidlíocht leis an Ríocht Aontaithe i dtaca lena tarraingt siar as an Aontas.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

                  Tá an togra bunaithe ar Airteagal 100(2) den CFAE.

               •Coimhdeacht (maidir le hinniúlacht neamheisiach)

                  Leasófaí leis an ngníomh atá beartaithe ábhar gnímh de chuid an Aontais atá ann cheana agus, dá bharr sin, ní fhéadfaí sin a dhéanamh ach trí bhíthin beart ar leibhéal an Aontais.

               •Comhréireacht

                  Meastar go bhfuil an togra comhréireach mar go ndéantar foráil leis maidir leis an athrú dlíthiúil is gá gan dul thar a bhfuil riachtanach chun an cuspóir a ghnóthú, is é sin deireadh a chur leis an neamhdheimhneacht dhlíthiúil arna cruthú ag tarraingt siar na Ríochta Aontaithe as an Aontas. Foráiltear leis maidir leis na leasuithe dlíthiúla is gá d’fhonn iomaíochas bhratacha 27 mBallstát an Aontais a choimirciú.

               •An rogha ionstraime

                  Ós rud é go leasaítear leis an ngníomh Rialachán ó Pharlaimint na hEorpa agus ón gComhairle, is é an leasú atá beartaithe an taon fhoirm leordhóthanach amháin is féidir a úsáid.

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

               •Meastóireachtaí ex post/seiceálacha oiriúnachta ar an reachtaíocht atá ann cheana

                  Ní bhaineann le hábhar.

               •Comhairliúcháin leis na páirtithe leasmhara

                  Na fadhbanna i dtaca leis an bpróiseas athmheasúnaithe a bhaineann le tarraingt siar na Ríochta Aontaithe as an Aontas, cuireadh iad in iúl do na páirtithe leasmhara lena mbaineann trí fhógra ón gCoimisiún maidir le hiompar muirí
                     2
                  .

                  Tugadh deis do na páirtithe leasmhara lena mbaineann agus do na Ballstáit aiseolas a thabhairt faoin tionscnamh atá beartaithe tríd an tairseach um Rialáil Níos Fearr (“Nocht do thuairim”) de chuid an Choimisiúin Eorpaigh ar feadh dhá sheachtain.

                  Le linn na tréimhse aiseolais ón 28 Meitheamh go dtí an 12 Iúil 2018, thug páirtí leasmhar amháin barúlacha uaidh. Léiríodh dearcadh dearfach, ar an iomlán, i leith an chuspóra maidir le tuilleadh deimhneacht dhlíthiúil agus soiléire a chruthú leis an togra atá beartaithe agus maidir le hiomaíochas longúinéirí 27 mBallstát an Aontais a choinneáil. Cuireadh an taiseolas san áireamh mar ábhar ábhartha agus an togra á dhréachtú.

               •Bailiú agus úsáid saineolais

                  Bailíodh aiseolas agus saineolas teicniúil ó na páirtithe leasmhara, ó na Ballstáit agus ón nGníomhaireacht Eorpach um Shábháilteacht Mhuirí. Mar bhonn taca leis an togra chomh maith, bhí anailís dlí ar iarmhairtí tharraingt siar na Ríochta Aontaithe i réimse beartais na neagraíochtaí aitheanta.

               •Measúnú tionchair

                  Faoi na Treoirlínte maidir le Rialáil Níos Fearr, níl gá le measúnú tionchair mar nach meastar go mbeidh tionchar suntasach ag an mbeart atá beartaithe agus níl aon rogha bheartais eile ann atá éagsúil ó thaobh ábhair de seachas an rogha atá á beartú.

               •Cearta bunúsacha

                  Níl aon iarmhairt ag an togra seo maidir le cosaint na gceart bunúsach.

               4.IMPLEACHTAÍ BUISÉADACHA

                  Ní bhaineann le hábhar.

               5.EILIMINTÍ EILE

               •Pleananna cur chun feidhme, agus socruithe faireacháin, meastóireachta agus tuairiscithe

                  Chun a mheas an bhfuil an cuspóir thuas gnóthaithe ag an tionscnamh seo gan aon iarmhairt neamhbheartaithe a chruthú don iomaíocht, tugadh isteach clásal athbhreithnithe in Airteagal 2 den Rialachán.

               •Míniúchán mionsonraithe ar fhorálacha sonracha an togra

                  Is é is aidhm don togra deireadh a chur leis an neamhdheimhneacht dhlíthiúil arna cruthú ag tarraingt siar na Ríochta Aontaithe i ndáil le bailíocht leanúnach an aitheantais d'eagraíochtaí a ngníomhaíonn an Ríocht Aontaithe mar Bhallstát “urraíochta” acu i measúnú an Choimisiúin. Leis sin, d’fhéadfaí leanúint de na socruithe atá ann cheana idir na heagraíochtaí agus an chuid sin de 27 mBallstát an Aontais a bhfuil comhaontuithe údaraithe sínithe acu, agus, dá réir sin, bheadh na heagraíochtaí sin in ann cigireachtaí agus suirbhéireachtaí loinge a dhéanamh thar ceann na mBallstát, agus sábháilteacht á caomhnú gan bhriseadh san am céanna.

                  Leis an mbeart reachtach atá beartaithe, leasófar Airteagal 8(1) den Rialachán tríd an gceanglas reatha a ionadú, rud a fhágfaidh gurb é an Ballstát “urraíochta” amháin a ghlacfaidh páirt sa phróiseas measúnaithe rialta arna ndéanamh ag an gCoimisiún, trí rannpháirtíocht a thabhairt isteach d’aon Bhallstát a thug údarás do cheann de na heagraíochtaí aitheanta. Leis sin, ní hamháin go bhféadadh an Ballstát “urraíochta” an measúnú a dhéanamh ach d’fhéadfadh an Coimisiún é a dhéanamh i gcomhar le haon Bhallstát a thug údarás don eagraíocht aitheanta ábhartha gníomhú thar a cheann chun críocha Airteagal 3(2) de Rialachán 2009/15/CE
                     3
                  .

                  Roghnaíodh an réiteach thuas mar an bealach is éifeachtaí agus is éifeachtúla chun aghaidh a thabhairt ar an neamhdheimhneacht dhlíthiúil a chruthaigh tarraingt siar na Ríochta Aontaithe i réimse na neagraíochtaí aitheanta. Leis an ngníomh atá beartaithe, chuirfí deireadh leis an neamhdheimhneacht dhlíthiúil sin ar bhealach neamh-idirdhealaitheach le haghaidh na mBallstát a thug údarás d'eagraíochtaí aitheanta gníomhú thar a gceann.

                  Sa bhreis air sin, gnóthaítear leis an togra an cuspóir maidir le leanúnachas gnó a choimirciú agus coinneofar iomaíochas bhratacha 27 mBallstát an Aontais a oibríonn leis na heagraíochtaí dá ndéantar difear.

                  Is na hiarmhairtí díobhálacha do bhratacha na 27 mBallstát a d’fhéadfadh eascairt ó tharraingt siar na Ríochta Aontaithe as an Aontas, agus ar na hiarmhairtí sin amháin, ba cheart a réiteach leis an Rialachán seo. Ba cheart don Choimisiún tuairisciú ar éifeachtaí an Rialacháin tar éis tréimhse cur i bhfeidhm leordhóthanach, go háirithe d’fhonn aon iarmhairt a d’fhéadfadh dul thar raon feidhme an Rialacháin seo a aithint.

               2018/0298 (COD)

               Togra le haghaidh

               RIALACHÁN Ó PHARLAIMINT NA hEORPA AGUS ÓN gCOMHAIRLE

               lena leasaítear Rialachán (CE) Uimh. 391/2009 maidir le tarraingt siar na Ríochta Aontaithe ón Aontas

               (Téacs atá ábhartha maidir le LEE)

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 100(2) de,

               Ag féachaint don togra ón gCoimisiún Eorpach,

               Tar éis dóibh an dréachtghníomh reachtach a chur chuig na parlaimintí náisiúnta,

               Ag féachaint don tuairim ó Choiste Eacnamaíoch agus Sóisialta na hEorpa
                  4
               ,

               Ag féachaint don tuairim ó Choiste na Réigiún
                  5
               ,

               Ag gníomhú dóibh i gcomhréir leis an ngnáthnós imeachta reachtach,

               De bharr an méid seo a leanas:

               (1)An 29 Márta 2017, thug an Ríocht Aontaithe fógra don Chomhairle Eorpach á rá go raibh rún aici tarraingt siar as an Aontas de bhun Airteagal 50 den Chonradh ar an Aontas Eorpach. Dá réir sin, mura leagfar síos dáta eile i gcomhaontú tarraingt siar, nó mura ndéanfaidh an Chomhairle Eorpach, i gcomhaontú leis an Ríocht Aontaithe, dáta eile a leagan síos d'aon ghuth, scoirfidh dlí an Aontais d'fheidhm a bheith aige maidir leis an Ríocht Aontaithe ón 30 Márta 2019. As sin amach, beidh an Ríocht Aontaithe ina tríú tír.

               (2)Is iad Rialachán (CE) Uimh. 391/2009
                  6
                agus Treoir 2009/15/CE
                  7
                ó Pharlaimint na hEorpa agus ón gComhairle le chéile an creat rialála le haghaidh gníomhaíochtaí na neagraíochtaí aitheanta cigireachta, suirbhéireachta agus deimhniúcháin loinge.

               (3)I gcomhréir le hAirteagal 8(1) de Rialachán (CE) Uimh. 391/2009, déanfaidh an Coimisiún, i gcomhar leis an mBallstát a chuir isteach an tiarratas ábhartha ar aitheantas don eagraíocht, measúnú ar eagraíochtaí cigireachta agus suirbhéireachta loinge atá aitheanta ar leibhéal an Aontais ag an gCoimisiún (“eagraíochtaí aitheanta”) ar bhonn rialta agus gach dhá bhliain ar a laghad.

               (4)Ar mhaithe leis an gcóir chomhionann, na heagraíochtaí sin ar thug an Ballstát ábhartha aitheantas dóibh ar dtús i gcomhréir le Treoir 94/57/CE
                  8
                ón gComhairle, agus a bhfuil aitheantas ón Aontas acu faoi láthair faoi Airteagal 15(1) de Rialachán (CE) Uimh. 391/2009, ba cheart don Choimisiún, i gcomhar leis an mBallstát a thug an taitheantas dóibh ar dtús, measúnú a dhéanamh ar na heagraíochtaí sin.

               (5)I gcomhréir le hAirteagal 7 agus Airteagal 8 de Rialachán (CE) Uimh. 391/2009, d’fhonn nach mbainfear an taitheantas ón Aontas d'eagraíochtaí aitheanta, ní mór dóibh leanúint de bheith ag comhlíonadh na gceanglas agus na níoschritéar atá leagtha amach in Iarscríbhinn I a ghabhann leis an Rialachán sin. Fíoraítear sin leis an measúnú leanúnach a dhéanann an Coimisiún, i gcomhar leis an mBallstát ábhartha, i gcomhréir le hAirteagal 8(1) de Rialachán (CE) Uimh. 391/2009. Dá réir sin, tá ról tábhachtach ag measúnuithe rialta i dtaca le haitheantas leanúnach eagraíochtaí.

               (6)Tar éis tharraingt siar na Ríochta Aontaithe as an Aontas, ní bheidh sí in ann páirt a ghlacadh a thuilleadh sna measúnuithe a dhéantar de bhun Airteagal 8(1) de Rialachán (CE) Uimh. 391/2009.

               (7)Na heagraíochtaí aitheanta ar thug an Ríocht Aontaithe aitheantas dóibh ar dtús, tá aitheantas ón Aontas acu faoi láthair agus tá cúraimí a bhaineann le cigireacht, suirbhéireacht agus deimhniú loinge tugtha ag Ballstáit eile dóibh, i gcomhréir le hAirteagal 3(2) de Threoir 2009/15/CE. Is gá, dá réir sin, Airteagal 8(1) de Rialachán (CE) Uimh. 391/2009 a leasú chun a áirithiú go leanfaidh na heagraíochtaí sin de bheith faoi réir measúnú i gcomhréir le ceanglais na forála sin.

               (8)Is gá, freisin, na hoibleagáidí faireacháin agus maoirseachta atá le comhlíonadh ag na Ballstáit faoi láthair faoi Airteagal 9 de Rialachán 2009/15/CE a chur san áireamh. I dtaca leis sin, ba cheart don Choimisiún, i gcomhar leis an mBallstát nó leis na Ballstáit a thug údarás don eagraíocht aitheanta ábhartha i gcomhréir le hAirteagal 3(2) de Threoir 2009/15/CE, an measúnú a dhéanamh ar eagraíochtaí aitheanta faoi Rialachán (CE) Uimh. 391/2009.

               (9)Ba cheart feidhm a bheith ag an Rialachán seo ón lá tar éis an lae a scoirfidh dlí an Aontais, go háirithe Rialachán (CE) Uimh. 391/2009, d’fheidhm a bheith aige maidir leis an Ríocht Aontaithe,

               TAR ÉIS AN RIALACHÁN SEO A GHLACADH:

               Airteagal 1

               In Airteagal 8 de Rialachán (CE) Uimh. 391/2009, cuirtear an méid seo a leanas in ionad mhír 1:

               “1. Déanfaidh an Coimisiún, i gcomhar leis an mBallstát nó leis na Ballstáit a thug údarás do na heagraíochtaí aitheanta i gcomhréir le hAirteagal 3(2) de Threoir 2009/15/CE, measúnú ar gach eagraíocht aitheanta ar bhonn rialta agus ar a laghad gach dhá bhliain chun a fhíorú go bhfuil na hoibleagáidí faoin Rialachán seo agus na híoschritéir atá leagtha amach in Iarscríbhinn I á gcomhlíonadh acu. Teorannófar an measúnú do ghníomhaíochtaí sin na neagraíochtaí aitheanta a thagann faoi raon feidhme an Rialacháin seo.”

               Airteagal 2

               Tuairisceoidh an Coimisiún chuig Parlaimint na hEorpa agus chuig an gComhairle maidir le héifeachtaí an Rialacháin seo tráth nach déanaí ná trí bliana tar éis dháta a chur i bhfeidhm.

               Airteagal 3

               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

               Beidh feidhm ag an Rialachán seo ón lá tar éis an lae a scoirfidh dlí an Aontais d’fheidhm a bheith aige maidir leis an Ríocht Aontaithe.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)

                        Rialachán (CE) Uimh. 391/2009 ó Pharlaimint na hEorpa agus ón gComhairle an 23 Aibreán 2009 maidir le rialacha comhchoiteanna agus caighdeáin chomhchoiteanna d'eagraíochtaí cigireachta agus suirbhéireachta loinge (IO L 131, 28.5.2009, lch. 11).

                     (2)

                        “Fógra do pháirtithe leasmhara — Tarraingt siar na Ríochta Aontaithe agus Rialacha an Aontais Eorpaigh maidir le réimse an iompair muirí”,
                  https://ec.europa.eu/transport/sites/transport/files/legislation/brexit-notice-to-stakeholders-maritime-transport.pdf

                     (3)

                        Treoir 2009/15/CE ó Pharlaimint na hEorpa agus ón gComhairle an 23 Aibreán 2009 maidir le rialacha comhchoiteanna agus caighdeáin chomhchoiteanna d'eagraíochtaí cigireachta agus suirbhéireachta loinge agus do ghníomhaíochtaí ábhartha riarachán muirí (IO L 131, 2009, lch. 47).

                     (4)

                        IO C , , lch. .

                     (5)

                        IO C , , lch. .

                     (6)

                        Rialachán (CE) Uimh. 391/2009 ó Pharlaimint na hEorpa agus ón gComhairle an 23 Aibreán 2009 maidir le rialacha comhchoiteanna agus caighdeáin chomhchoiteanna d'eagraíochtaí cigireachta agus suirbhéireachta loinge (IO L 131, 28.5.2009, lch. 11).

                     (7)

                        Treoir 2009/15/CE ó Pharlaimint na hEorpa agus ón gComhairle an 23 Aibreán 2009 maidir le rialacha comhchoiteanna agus caighdeáin chomhchoiteanna d'eagraíochtaí cigireachta agus suirbhéireachta loinge agus do ghníomhaíochtaí ábhartha riarachán muirí (IO L 131, 2009, lch. 47).

                     (8)

                        Treoir 94/57/CE ón gComhairle an 22 Samhain 1994 maidir le rialacha comhchoiteanna agus caighdeáin chomhchoiteanna d'eagraíochtaí cigireachta agus suirbhéireachta loinge agus do ghníomhaíochtaí ábhartha riarachán muirí (IO L 319, 12.12.1994, lch. 20).


               AN COIMISIÚN EORPACH
            An Bhruiséil,23.1.2019
            COM(2019) 49 final
            2019/0010(COD)
            Togra le haghaidh
            RIALACHÁN Ó PHARLAIMINT NA hEORPA AGUS ÓN gCOMHAIRLE
            lena leasaítear Rialachán (AE) 2017/2403 maidir le húdaruithe iascaireachta le haghaidh shoithí iascaireachta an Aontais in uiscí na Ríochta Aontaithe agus maidir le hoibríochtaí iascaireachta shoithí na Ríochta Aontaithe in uiscí an Aontais

               MEABHRÁN MÍNIÚCHÁIN

               1.COMHTHÉACS AN TOGRA

               An 29 Márta 2017, chuir an Ríocht Aontaithe fógra isteach á rá go raibh rún aici tarraingt siar ón Aontas de bhun Airteagal 50 den Chonradh ar an Aontas Eorpach. Dá bhrí sin, mura ndaingneofar an Comhaontú um Tharraingt Siar, scoirfidh dlí príomhúil agus dlí tánaisteach an Aontais d'fheidhm a bheith acu maidir leis an Ríocht Aontaithe ón 30 Márta 2019 ("dáta an tarraingt siar"). As sin amach, beidh an Ríocht Aontaithe ina tríú tír.

               Sa Teachtaireacht ón gCoimisiún Preparing for the withdrawal of the United Kingdom from the European Union on 30 March 2019: a Contingency Action Plan [Ag ullmhú do tharraingt siar na Ríochta Aontaithe ón Aontas Eorpach an 30 Márta 2019: Plean Gníomhaíochta Teagmhais] an 13 Samhain 2018, leagadh amach na bearta teagmhais a bhfuil rún aige a dhéanamh mura dtiocfaidh comhaontú um tharraingt siar i bhfeidhm dáta an tarraingt siar. Sa Teachtaireacht sin, rinne an Coimisiún liosta de na bearta a mheas sé a bheith riachtanach, agus chuir sé de mheabhrú léi go dtarlódh gá le bearta breise uair is faide anonn. Ina theannta sin, chuir an Coimisiún i láthair na sé phrionsabal ghinearálta ar cheart bearta teagmhais ar gach leibhéal a bheith i gcomhréir leo. Orthu sin tá na prionsabail nár cheart bearta a bheith ina macasamhail den leas atá le baint as ballraíocht san Aontas ná ina macasamhail de théarmaí aon idirthréimhse dá bhforáiltear sa Chomhaontú um Tharraingt Siar; ní mór bearta de chineál sealadach a bheith ann agus níor cheart feidhm a bheith acu tar éis dheireadh 2019 i bprionsabal; agus ní mór na bearta sin a bheith ina ngníomhaíochtaí aontaobhacha de chuid an Aontais Eorpaigh agus a leasanna á saothrú aige agus dá bhrí sin is féidir leis an Aontas iad a chúlghairm aon tráth i bprionsabal.

               D'iarr an Chomhairle Eorpach arís (Airteagal 50) an 13 Nollaig 2018 go gcuirfí dlús leis an obair ar ullmhacht ar gach leibhéal i dtaca le hiarmhairtí tharraingt siar na Ríochta Aontaithe, agus go gcuirfí san áireamh na torthaí uile is féidir a bheith ar an tarraingt siar sin. Chuir an Coimisiún pacáiste beart i láthair an 19 Nollaig 2018 mar fhreagairt ar an nglao sin. An 17 agus an 18 Nollaig 2018, shocraigh an Chomhairle Talmhaíochta agus Iascaigh na deiseanna iascaireachta do 2019. Bunaithe ar an méid sin agus teagmhálacha leanúnacha leis na Ballstáit á gcur san áireamh i dtaca leis an tionchar mór a bheadh ag tarraingt siar míordúil na Ríochta Aontaithe ar an earnáil iascaireachta in éagmais comhaontú um tharraingt siar, agus nach féidir leis na páirtithe leasmhara féin na hiarmhairtí díobhálacha sin a mhaolú, chinn an Coimisiún go bhfuil gá le dhá bheart teagmhais don earnáil iascaireachta. I dteannta an bhirt sin maidir le bainistiú inbhuanaithe a dhéanamh ar chabhlaigh iascaireachta sheachtracha, tá beart á bheartú ag an gCoimisiún chun an gCiste Eorpach Muirí agus Iascaigh a leasú.

               De bhun Rialachán (AE) Uimh. 1380/2013
                  1
                (Bun-Rialachán an Chomhbheartais Iascaigh), tá rochtain chothrom ag soithí iascaireachta an Aontais ar uiscí an Aontais agus ar acmhainní faoi réir rialacha an Chomhbheartais Iascaigh. Amhail ón dáta um tharraingt siar, ní bheidh feidhm a thuilleadh ag an gComhbheartas Iascaigh maidir leis an Ríocht Aontaithe. Ní bheidh uiscí na Ríochta Aontaithe (an fharraige teorann agus an limistéar eacnamaíoch eisiach máguaird) mar chuid d'uiscí an Aontais a thuilleadh ansin.

               In éagmais comhaontú um tharraingt siar, ní rialófaí gníomhaíochtaí iascaireachta shoithí na mBallstát in uiscí na Ríochta Aontaithe ná gníomhaíochtaí iascaireachta shoithí na Ríochta Aontaithe in uiscí an Aontais le Bun-Rialachán an Chomhbheartais Iascaigh nuair a tharraingeoidh an Ríocht Aontaithe siar ón Aontas.

               Chun inbhuanaitheacht an iascaigh a ráthú agus i bhfianaise thábhacht an iascaigh le haghaidh slí mhaireachtála eacnamaíoch roinnt pobal, tá sé tábhachtach go mbeidh an deis ann fós socruithe a dhéanamh le go mbeidh rochtain iascaireachta chómhalartach ag soithí an Aontais agus ag soithí na Ríochta Aontaithe ar uiscí a chéile, go ceann tréimhse theoranta, tar éis dháta an tarraingt siar. Tá sé mar aidhm ag an Rialachán seo an creat dlí iomchuí a chruthú le haghaidh na rochtana cómhalartaí sin.

               De réir mar a fhoráiltear i gCoinbhinsiún na Náisiún Aontaithe maidir le Dlí na Farraige an 10 Nollaig 1982 ("UNCLOS") agus i gComhaontú na Náisiún Aontaithe maidir le Forálacha Choinbhinsiún na Náisiún Aontaithe maidir le Dlí na Farraige an 10 Nollaig 1982 i ndáil le Caomhnú agus le Bainistiú Stoc Éisc Traslimistéir agus Stoc Éisc Mórimirceach an 4 Lúnasa 1995 ("UNFSA") a chur chun feidhme, chun stoic éisc áirithe chomhroinnte, stoic éisc traslimistéir áirithe agus stoic éisc mhórimirceacha áirithe a bhainistiú teastaíonn comhar gach tíre a bhfuil an stoc ina huiscí (na Stáit chósta) agus na tíortha a saothraíonn a gcabhlaigh an stoc sin (na Stáit iascaireachta). Féadfar an comhar sin a bhunú faoi chuimsiú socruithe ad hoc i measc na dtíortha a bhfuil leas san iascach acu.

               Thángthas ar chomhaontú faoi na deiseanna iascaireachta don bhliain 2019, lena náirítear leis an Ríocht Aontaithe, le linn bhallraíocht na Ríochta Aontaithe san Aontas. Tá na socruithe sin agus na deiseanna iascaireachta atá leagtha amach iontu ina mbunús le cobhsaíocht gníomhaíochtaí iascaireachta agus bunaíodh iad agus lánurraim á tabhairt do na ceanglais a leagtar amach in Airteagal 61 agus in Airteagal 62 de UNCLOS. Tá sé mar aidhm ag na socruithe sin saothrú inbhuanaithe ar bheo-acmhainní muirí mar aon le cobhsaíocht laistigh d'uiscí an Aontais agus d'uiscí na Ríochta Aontaithe a áirithiú.

               Le Rialachán (AE) 2017/2403
                  2
                (Rialachán SMEFF) leagtar amach na rialacha a bhaineann le hoibríochtaí iascaireachta a dhéanann soithí iascaireachta de chuid an Aontais in uiscí tríú tír agus soithí tríú tír in uiscí an Aontais.

               Maidir le hoibríochtaí iascaireachta a dhéanann soithí iascaireachta de chuid an Aontais in uiscí tríú tír, déantar foráil le SMEFF go bhféadfaidh Ballstát brataí údaruithe díreacha a dheonú don oibreoir agus bunaítear na coinníollacha agus na nósanna imeachta le haghaidh na húdaruithe sin a dheonú. I bhfianaise líon na soithí iascaireachta de chuid an Aontais a dhéanann gníomhaíochtaí iascaireachta in uiscí na Ríochta Aontaithe, d'fhéadfadh moilleanna móra teacht as na coinníollacha agus as na nósanna imeachta sin mar aon le méadú ar an ualach riaracháin i gcás ina núdaróidh an Ríocht Aontaithe do shoithí an Aontais iascaireacht a dhéanamh in uiscí na Ríochta Aontaithe. Is gá coinníollacha agus nósanna imeachta sonracha a bhunú chun a éascú don Ríocht Aontaithe údarú a thabhairt do shoithí iascaireachta an Aontais chun gníomhaíochtaí iascaireachta a oibriú in uiscí na Ríochta Aontaithe. Ba cheart na coinníollacha agus na nósanna imeachta sin a bheith comhionann leis na ceanglais údarúcháin a leagtar síos le SMEFF do shoithí tríú tír a dhéanann gníomhaíochtaí iascaireachta in uiscí an Aontais.

               Le Bun-Rialachán CBI, tugtar de chumhacht do na Ballstáit na deiseanna iascaireachta a leithdháilfear orthu a mhalartú go hiomlán nó i bpáirt. Bíonn isteach agus amach le 1000 malartú cuótaí ann in aghaidh na bliana idir an Ríocht Aontaithe agus na Ballstáit. Gan dochar d’inniúlacht eisiach an Aontais, tá córas solúbtha ag teastáil tar éis dháta an tarraingt siar, rud a d’fhágfadh go mbeadh an tAontas in ann cuótaí a mhalartú leis an Ríocht Aontaithe. Dá bhrí sin, ba cheart do na Ballstáit a bheith in ann plé a dhéanamh leis an Ríocht Aontaithe agus, mar is iomchuí, leagan amach féideartha a bhunú i dtaca le haistriú nó malartú cuótaí beartaithe. Na deiseanna iascaireachta a fhaightear ón Ríocht Aontaithe nó a aistrítear chuici faoin aistriú cuótaí nó faoin malartú cuótaí, measfar gur cuótaí iad a leithdháiltear ar leithdháileadh an Bhallstáit lena mbaineann, nó a bhaintear uaidh. Leis an leithdháileadh sin, níor cheart athrú a dhéanamh ar an eochair leithdháilte atá ann faoi láthair chun deiseanna iascaireachta a leithdháileadh ar na Ballstáit i gcomhréir le prionsabal na cobhsaíochta coibhneasta i leith gníomhaíochtaí iascaireachta.

               Ba cheart feidhm a bheith ag na rialacha sonracha dá bhforáiltear sa togra seo ón lá tar éis an lae a scoirfidh dlí an Aontais d'fheidhm a bheith aige maidir leis an Ríocht Aontaithe de bhun Airteagal 50(3) den Chonradh ar an Aontas Eorpach. Tá deonú údaruithe faoi réir phrionsabal na "cómhalartachta", i.e. ar choinníoll go leathnóidh an Ríocht Aontaithe na cearta rochtana reatha ionas go bhféadfaidh soithí an Aontais gníomhaíochtaí iascaireachta a dhéanamh sa Ríocht Aontaithe. Dá réir sin, ní dheonófar údaruithe ach amháin má thugann agus a mhéid a thugann an Ríocht Aontaithe údaruithe do shoithí an Aontais chun úsáid a bhaint as deiseanna iascaireachta a leithdháiltear orthu i gcomhréir leis na Rialacháin maidir le deiseanna iascaireachta.

               •Comhsheasmhacht le forálacha beartais atá sa réimse beartais cheana

                  Neamhbhainteach

               •Comhsheasmhacht le beartais eile de chuid an Aontais

                  Neamhbhainteach

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

                  Is é is bunús dlí don togra seo Airteagal 43(2) den Chonradh ar Fheidhmiú an Aontais Eorpaigh.

               •Coimhdeacht

               Réimse inniúlachta eisiaiche de chuid an Aontais is ea CBI agus rialú an chéanna de bhun Airteagal 3(d) den Chonradh agus níl feidhm ag prionsabal na coimhdeachta dá bhrí sin.

               Leis an ngníomh atá beartaithe, leasófaí Rialachán (AE) Uimh. 2017/2403 ón Aontas, ionas go dtabharfaí bunús dlí i ndlí an Aontais lena ndéanfaí foráil maidir leis an bhféidearthacht go ndéanfadh soithí na Ríochta Aontaithe gníomhaíochtaí iascaireachta in uiscí an Aontais agus go dtabharfaí nósanna imeachta údarúcháin isteach do lucht soithí ar mian leo iascaireacht a dhéanamh in uiscí na Ríochta Aontaithe, ar nósanna imeachta iad a bheadh simplithe agus níos éifeachtúla ná mar a bhí. Dá bhrí sin, is gá gníomhaíocht a dhéanamh ar leibhéal an Aontais agus ní fhéadfaí an toradh a bhaint amach trí ghníomhaíocht a dhéanamh ar leibhéal an Aontais mar gheall ar inniúlacht eisiach an Aontais.

               •Comhréireacht

                  Comhlíonann an togra prionsabal na comhréireachta. Meastar gur Rialachán comhréireach an Rialachán atá beartaithe mar is é is aidhm dó a áirithiú go bhféadfaí an status quo a áirithiú ó thaobh rochtain shoithí iascaireachta an Aontais ar uiscí na Ríochta Aontaithe trí choinníollacha údarúcháin cómhalartacha a leagan síos. Tríd sin, seachnófar cur isteach mór agus moilleanna móra ar na nósanna imeachta údarúcháin.  Leis an Rialachán atá beartaithe, leantar den chleachtas a bhaineann le cuótaí a mhalartú leis an Ríocht Aontaithe mar a rinneadh le linn bhallraíocht na Ríochta Aontaithe san Aontas.

               •An rogha ionstraime

                  Is leasú ar Rialachán an gníomh seo.

               3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

               •Meastóireachtaí ex-post/seiceálacha oiriúnachta ar an reachtaíocht atá ann cheana

                  Níl sin infheidhme ós cás uathúil sealadach eisceachtúil é an cás arb éigean an togra seo a bheartú dá bharr nach mbaineann le cuspóirí na reachtaíochta atá ann cheana.

               •Comhairliúcháin leis na páirtithe leasmhara

                  D'ardaigh páirtithe leasmhara iascaigh agus ionadaithe éagsúla de chuid na mBallstát na dúshláin a eascraíonn as tarraingt siar na Ríochta Aontaithe ón Aontas mar aon le réitigh fhéideartha. Leag na hoibreoirí, na páirtithe leasmhara agus na Ballstáit lena mbaineann go léir béim ar an ngá atá le gníomhaíochtaí iascaireachta inbhuanaithe cómhalartacha a dheimhniú.

               •Bailiú agus úsáid saineolais

                  Neamhbhainteach

               •Measúnú tionchair

               Ní gá measúnú tionchair a dhéanamh, ós rud é gur cás eisceachtúil é agus nach bhfuil ach beagán riachtanas ag baint leis an tréimhse ina gcuirfear chun feidhme athrú stádais na Ríochta Aontaithe. Níl aon rogha bheartais ar fáil atá éagsúil ó thaobh ábhair agus dlí de, ach amháin an rogha atá beartaithe.

               •Oiriúnacht rialála agus simpliú

               Neamhbhainteach

               •Cearta bunúsacha

                  Níl aon iarmhairt ag an togra seo ar chosaint ceart bunúsach.

               4.IMPLEACHTAÍ BUISÉADACHA

               Níl aon impleacht bhuiséadach ag an togra.

               5.EILIMINTÍ EILE

               Neamhbhainteach

               2019/0010 (COD)

               Togra le haghaidh

               RIALACHÁN Ó PHARLAIMINT NA hEORPA AGUS ÓN gCOMHAIRLE

               lena leasaítear Rialachán (AE) 2017/2403 maidir le húdaruithe iascaireachta le haghaidh shoithí iascaireachta an Aontais in uiscí na Ríochta Aontaithe agus maidir le hoibríochtaí iascaireachta shoithí na Ríochta Aontaithe in uiscí an Aontais

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2) de,

               Ag féachaint don togra ón gCoimisiún Eorpach,

               Tar éis dóibh an dréachtghníomh reachtach a chur chuig na parlaimintí náisiúnta,

               Ag féachaint don tuairim ó Choiste Eacnamaíoch agus Sóisialta na hEorpa
                  3
               ,

               Ag gníomhú dóibh i gcomhréir leis an ngnáthnós imeachta reachtach,

               De bharr an méid seo a leanas:

               (1)An 29 Márta 2017, chuir an Ríocht Aontaithe isteach fógra á rá go raibh rún aici tarraingt siar ón Aontas de bhun Airteagal 50 den Chonradh ar an Aontas Eorpach. Scoirfidh na Conarthaí d'fheidhm a bheith acu maidir leis an Ríocht Aontaithe ó dháta theacht i bhfeidhm comhaontaithe um tharraingt siar, nó ina éagmais sin, dhá bhliain tar éis an fhógra sin, i.e. ón 30 Márta 2019, mura gcinneann an Chomhairle Eorpach d'aon ghuth, i gcomhaontú leis an Ríocht Aontaithe, fad a chur leis an tréimhse sin.

               (2)Sa chomhaontú um tharraingt siar tá socruithe le haghaidh cur i bhfeidhm forálacha de dhlí an Aontais maidir leis an Ríocht Aontaithe agus laistigh den Ríocht Aontaithe tar éis an dáta a scoirfidh feidhm de bheith ag na Conarthaí maidir leis an Ríocht Aontaithe agus laistigh den Ríocht Aontaithe. Má thagann an comhaontú sin i bhfeidhm, beidh feidhm ag an gComhbheartas Iascaigh (CBI) maidir leis an Ríocht Aontaithe agus laistigh den Ríocht Aontaithe le linn na hidirthréimhse i gcomhréir leis an gcomhaontú sin agus scoirfidh an reachtaíocht sin d’fheidhm a bheith aici ag deireadh na tréimhse sin.

               (3)Nuair a scoirfidh feidhm de bheith ag CBI maidir leis an Ríocht Aontaithe, ní bheidh uiscí na Ríochta Aontaithe (an fharraige teorann agus an limistéar eacnamaíoch eisiach máguaird) mar chuid d’uiscí an Aontais a thuilleadh. Dá bhrí sin, i gcás tarraingt siar míordúil, tá an baol ann nach mbeidh soithí an Aontais ná soithí na Ríochta Aontaithe in ann na deiseanna iascaireachta arna mbunú le haghaidh 2019 a úsáid ina niomláine.

               (4)Chun inbhuanaitheacht an iascaigh a ráthú agus i bhfianaise thábhacht an iascaigh le haghaidh slí bheatha eacnamaíoch roinnt pobal san Aontas agus sa Ríocht Aontaithe, go ceann tréimhse theoranta, ba cheart an deis a bheith fós ann socruithe a dhéanamh le go mbeidh rochtain iascaireachta chómhalartach ag soithí an Aontais agus ag soithí na Ríochta Aontaithe ar uiscí a chéile, nuair a scoirfidh CBI d'fheidhm a bheith aige maidir leis an Ríocht Aontaithe mar Bhallstát. Is é cuspóir an Rialacháin seo an creat dlíthiúil iomchuí a chruthú le haghaidh rochtain chómhalartach den sórt sin.

               (5)Maidir le raon feidhme críochach an Rialacháin seo agus aon tagairt don Ríocht Aontaithe ann, ní áirítear Giobráltar ann.

               (6)Thángthas ar chomhaontú faoi na deiseanna iascaireachta don bhliain 2019
                  4
               ,
                  5
                lena náirítear leis an Ríocht Aontaithe, le linn bhallraíocht na Ríochta Aontaithe san Aontas. Bunaíodh na deiseanna iascaireachta agus lánurraim á tabhairt do na ceanglais a leagtar amach in Airteagal 61 agus in Airteagal 62 de Choinbhinsiún na Náisiún Aontaithe maidir le dlí na Farraige. Chun saothrú inbhuanaithe beo-acmhainní na farraige agus chun cobhsaíocht laistigh d’uiscí an Aontais agus d'uiscí na Ríochta Aontaithe a áirithiú, ba cheart na leithdháiltí agus na scaireanna cuótaí arna gcomhaontú maidir leis na Ballstáit agus leis an Ríocht Aontaithe a bheith ar fáil i gcomhréir le hAirteagal 2 agus le hAirteagal 3 de Rialachán (AE) Uimh. 1380/2013 ó Pharlaimint na hEorpa agus ón gComhairle
                  6
               .

               (7)I bhfianaise phatrúin iascaireachta sheanbhunaithe shoithí na Ríochta Aontaithe in uiscí an Aontais agus a mhalairt, ba cheart don Aontas foráil a dhéanamh maidir le sásra do shoithí na Ríochta Aontaithe chun rochtain a bheith acu ar uiscí an Aontais trí bhíthin údaruithe, chun bheith in ann iascaireacht a dhéanamh ar a scaireanna cuótaí leithdháilte arna mbunú faoi Rialachán (AE) [2019/…] agus faoi Rialachán (AE) 2018/2025 faoi na coinníollacha céanna a bhfuil feidhm acu maidir le soithí an Aontais, go ceann tréimhse theoranta ama. Níor cheart údaruithe iascaireachta den sórt sin a dheonú ach amháin má leanann an Ríocht Aontaithe de bheith ag cur údaruithe do shoithí an Aontais ar fáil, agus a mhéid a dhéanann sí sin, chun úsáid a bhaint as deiseanna iascaireachta arna leithdháileadh orthu i gcomhréir le Rialacháin ábhartha maidir le deiseanna iascaireachta.

               (8)Le Rialachán (AE) 2017/2403 ó Pharlaimint na hEorpa agus ón gComhairle
                  7
                leagtar amach na rialacha maidir le húdaruithe iascaireachta a eisiúint agus a bhainistiú do shoithí in uiscí faoi cheannasacht nó faoi dhlínse tríú tír agus do shoithí iascaireachta tríú tír agus iad i mbun oibríochtaí iascaireachta in uiscí an Aontais.

               (9)Le Rialachán (AE) 2017/2013 leagtar síos rialacha maidir le hoibríochtaí iascaireachta a dhéanann soithí iascaireachta an Aontais in uiscí tríú tír lasmuigh de chreat comhaontaithe, agus déantar foráil ann go bhféadfaidh Ballstát brataí údaruithe díreacha a dheonú agus bunaítear na coinníollacha agus na nósanna imeachta le haghaidh deonú údaruithe den sórt sin.  I bhfianaise líon shoithí iascaireachta an Aontais a dhéanann gníomhaíochtaí iascaireachta in uiscí na Ríochta Aontaithe, bheadh moilleanna nach beag ann mar gheall ar na coinníollacha agus na nósanna imeachta sin agus bheadh ualach breise riaracháin ann in éagmais comhaontú um tharraingt siar nó comhaontú iascaigh. Dá bhrí sin, is gá foráil a dhéanamh maidir le coinníollacha agus nósanna imeachta sonracha chun eisiúint na núdaruithe do shoithí iascaireachta an Aontais a éascú don Ríocht Aontaithe le haghaidh gníomhaíochtaí iascaireachta a oibriú in uiscí na Ríochta Aontaithe.

               (10)Is gá maolú ar na rialacha is infheidhme maidir le soithí iascaireachta tríú tír agus foráil a dhéanamh maidir le coinníollacha agus nósanna imeachta sonracha lena dtugtar cead don Aontas údaruithe a eisiúint do shoithí iascaireachta na Ríochta Aontaithe chun gníomhaíochtaí iascaireachta a oibriú in uiscí an Aontais.

               (11)Le Rialachán (AE) Uimh. 1380/2013 tugtar de chumhacht do na Ballstáit na deiseanna iascaireachta ar fad a leithdháiltear orthu, nó cuid díobh, a mhalartú. Bíonn isteach agus amach le 1000 malartú cuótaí ann in aghaidh na bliana idir na Ballstáit agus an Ríocht Aontaithe. Gan dochar d’inniúlacht eisiach an Aontais, tá córas solúbtha ag teastáil nuair a scoirfidh na Conarthaí d'fheidhm a bheith acu maidir leis an Ríocht Aontaithe, rud a d’fhágfadh go mbeadh an tAontas in ann cuótaí a mhalartú leis an Ríocht Aontaithe. Dá bhrí sin, ba cheart do na Ballstáit a bheith in ann plé a dhéanamh leis an Ríocht Aontaithe agus, mar is iomchuí, leagan amach féideartha a bhunú i dtaca le haistriú nó malartú cuótaí beartaithe. Tá an Coimisiún freagrach fós as aistriú cuótaí nó malartú den sórt sin. Na deiseanna iascaireachta a fhaightear ón Ríocht Aontaithe nó a aistrítear chuici faoin aistriú cuótaí nó faoin malartú cuótaí, measfar gur cuótaí iad a leithdháiltear ar leithdháileadh an Bhallstáit lena mbaineann, nó a bhaintear uaidh.

               (12)Dá bhrí sin, ba cheart Rialachán (AE) 2017/2403 a leasú dá réir.

               (13)I gcomhréir le hAirteagal 4(3) de Rialachán (CEE, Euratom) Uimh. 1182/71 ón gComhairle
                  8
               , scoirfidh feidhm de bheith ag gníomhartha, atá socraithe ar dháta ar leith, ar dhul in éag d’uair dheireanach an lae a thiteann ar an dáta sin. Dá bhrí sin, ba cheart feidhm a bheith ag an Rialachán seo ón lá tar éis an lae a scoirfidh na Conarthaí d'fheidhm a bheith acu maidir leis an Ríocht Aontaithe agus laistigh den Ríocht Aontaithe.

               (14)Ba cheart an Rialachán seo a theacht i bhfeidhm mar ábhar práinne agus ba cheart feidhm a bheith aige ón lá tar éis an lae a scoirfidh na Conarthaí d'fheidhm a bheith acu maidir leis an Ríocht Aontaithe agus laistigh den Ríocht Aontaithe in éagmais comhaontú um tharraingt siar arna thabhairt i gcrích leis an Ríocht Aontaithe nó in éagmais síneadh a bheith curtha leis an tréimhse dhá bhliana dá dtagraítear in Airteagal 50(3) den Chonradh ar an Aontas Eorpach. Ba cheart feidhm a bheith aige go dtí an 31 Nollaig 2019.

               (15)Le go mbeidh oibreoirí an Aontais agus na Ríochta Aontaithe araon in ann leanúint de bheith ag iascaireacht i gcomhréir leis na deiseanna ábhartha iascaireachta a leithdháiltear orthu, níor cheart údaruithe iascaireachta le haghaidh gníomhaíochtaí in uiscí an Aontais a dheonú ar shoithí na Ríochta Aontaithe má mheasann an Coimisiún, agus ag brath ar a mhéid a mheasann sé, go ndéanfaidh an Ríocht Aontaithe cearta rochtana a leathnú do shoithí an Aontais chun dul i mbun oibríochtaí iascaireachta in uiscí na Ríochta Aontaithe ar bhonn na cómhalartachta,

               TAR ÉIS AN RIALACHÁN SEO A GHLACADH:

               Airteagal 1

               Leasuithe ar Rialachán (AE) Uimh. 2017/2403

               Leasaítear Rialachán (AE) Uimh. 2017/2403 mar a leanas:

               (1) i gCaibidil II de Theideal II, cuirtear isteach Roinn 4 mar seo a leanas:

               "Roinn 4

               Údaruithe do shoithí iascaireachta an Aontais in uiscí na Ríochta Aontaithe

               Airteagal 18a

               Raon feidhme

               Beidh feidhm ag an Roinn seo go dtí an 31 Nollaig 2019, de mhaolú ar Roinn 3, maidir le hoibríochtaí iascaireachta a dhéanann soithí iascaireachta an Aontais in uiscí na Ríochta Aontaithe.

               Airteagal 18b

               Sainmhíniú

               Chun críocha na Roinne seo, ciallaíonn ‘uiscí na Ríochta Aontaithe’ uiscí faoi cheannasacht nó faoi dhlínse na Ríochta Aontaithe arna mbunú i gcomhréir leis an dlí idirnáisiúnta.

               Airteagal 18c

               An nós imeachta maidir le húdarú iascaireachta a fháil ón Ríocht Aontaithe

               1.Ballstát brataí a d’fhíoraigh go bhfuil na coinníollacha a leagtar amach in Airteagal 5 á gcomhlíonadh, cuirfidh sé an tiarratas comhfhreagrach nó liosta na niarratas ar údarú ón Ríocht Aontaithe chuig an gCoimisiún.

               2.I ngach iarratas nó liosta iarratas, beidh an fhaisnéis arna hiarraidh ag an Ríocht Aontaithe le haghaidh údarú a eisiúint, agus í leagtha amach san fhormáid is gá, arna cur in iúl ag an Ríocht Aontaithe don Choimisiún.

               3.Cuirfidh an Coimisiún an fhaisnéis agus an fhormáid dá dtagraítear i mír 2 ar fáil do na Ballstáit. Féadfaidh an Coimisiún iarraidh a chur chuig an mBallstát brataí chun aon fhaisnéis bhreise is gá a fháil chun a fhíorú go bhfuil na coinníollacha dá dtagraítear i mír 1 agus i mír 2 á gcomhlíonadh.

               4.Ar iarratas nó aon fhaisnéis bhreise arna hiarraidh de bhun mhír 3 a fháil, cuirfidh an Coimisiún an tiarratas ar aghaidh chuig an Ríocht Aontaithe gan mhoill.

               5.A luaithe a chuireann an Ríocht Aontaithe an Coimisiún ar an eolas go bhfuil cinneadh déanta aici údarú do shoitheach iascaireachta de chuid an Aontais a eisiúint nó a dhiúltú, cuirfidh an Coimisiún an Ballstát brataí ar an eolas láithreach dá réir sin.

               6.Ní fhéadfaidh Ballstát brataí údarú iascaireachta a eisiúint ach amháin d’oibríochtaí iascaireachta in uiscí na Ríochta Aontaithe tar éis é a chur ar an eolas gur chinn an Ríocht Aontaithe údarú a eisiúint don soitheach ábhartha Aontais.

               7.Ní chuirfear tús le hoibríochtaí iascaireachta go dtí go mbeidh údarú iascaireachta eisithe ag an mBallstát brataí agus ag an Ríocht Aontaithe araon.

               8.I gcás ina gcuireann an Ríocht Aontaithe an Coimisiún ar an eolas go bhfuil cinneadh déanta aici údarú iascaireachta i leith soitheach iascaireachta de chuid an Aontais a chur ar fionraí nó a tharraingt siar, cuirfidh an Coimisiún an Ballstát brataí ar an eolas láithreach dá réir sin. Déanfaidh an Ballstát a údarú iascaireachta a chur ar fionraí nó a tharraingt siar i dtaca le hoibríochtaí iascaireachta in uiscí na Ríochta Aontaithe dá réir sin.

               9.I gcás ina gcuireann an Ríocht Aontaithe an Ballstát brataí ar an eolas ar bhonn díreach go bhfuil cinneadh déanta aici údarú iascaireachta do shoitheach iascaireachta de chuid an Aontais a eisiúint, a dhiúltú, a chur ar fionraí nó a tharraingt siar, cuirfidh an Ballstát brataí an Coimisiún ar an eolas dá réir sin láithreach. Déanfaidh an Ballstát a údarú iascaireachta a chur ar fionraí nó a tharraingt siar i dtaca le hoibríochtaí iascaireachta in uiscí na Ríochta Aontaithe dá réir sin.

               Airteagal 18d
                  Faireachán

               Déanfaidh an Coimisiún faireachán ar eisiúint na núdaruithe iascaireachta ón Ríocht Aontaithe d’oibreoirí iascaireachta a dhéanann soithí iascaireachta an Aontais in uiscí na Ríochta Aontaithe.”;

               (1)Cuirtear Teideal IIIa isteach mar seo a leanas:

               "TEIDEAL IIIa

               OIBRÍOCHTAÍ IASCAIREACHTA A DHÉANANN SOITHÍ IASCAIREACHTA NA RÍOCHTA AONTAITHE IN UISCÍ AN AONTAIS

               Airteagal 38a

               Raon feidhme

               Beidh feidhm ag an Teideal seo go dtí an 31 Nollaig 2019, de mhaolú ar Theideal III, maidir le hoibríochtaí iascaireachta a dhéanann soithí iascaireachta na Ríochta Aontaithe in uiscí an Aontais.

               Airteagal 38b

               Oibríochtaí iascaireachta a dhéanann soithí na Ríochta Aontaithe

               Féadfaidh soithí iascaireachta na Ríochta Aontaithe oibríochtaí iascaireachta a dhéanamh in uiscí an Aontais, i gcomhréir leis na coinníollacha a leagtar síos i Rialachán (AE) [2019/….]* ón gComhairle agus i Rialachán (AE) 2018/2025** ón gComhairle lena mbunaítear na deiseanna iascaireachta.

               * Rialachán (AE) [2019/….] ón gComhairle  lena socraítear na deiseanna iascaireachta do 2019 i leith stoic áirithe éisc agus i leith grúpaí de stoic éisc is infheidhme in uiscí an Aontais Eorpaigh agus, maidir le soithí iascaireachta de chuid an Aontais, in uiscí áirithe nach uiscí de chuid an Aontais iad (IO L , …, lch. ).

               ** Rialachán (AE) 2018/2025 ón gComhairle an 17 Nollaig 2018 lena socraítear do 2019 agus 2020 na deiseanna iascaireachta i leith stoic áirithe éisc dhomhainfharraige do shoithí iascaireachta an Aontais (IO L 325, 20.12.2018, lch. 7).

               Airteagal 38c

               Prionsabail ghinearálta

               1.Ní dhéanfaidh soitheach iascaireachta de chuid na Ríochta Aontaithe oibríochtaí iascaireachta in uiscí an Aontais murar eisigh an Coimisiún údarú iascaireachta don soitheach sin. Ní eiseofar an túdarú sin dó ach amháin má chomhlíonann sé na critéir incháilitheachta a leagtar amach i mír 2.

               2.Féadfaidh an Coimisiún údarú iascaireachta a eisiúint do shoithí iascaireachta de chuid na Ríochta Aontaithe más amhlaidh an méid seo a leanas:

               (a)go bhfuil ceadúnas iascaireachta bailí ag an soitheach iascaireachta arna eisiúint ag údarás na Ríochta Aontaithe;

               (b)go bhfuil an soitheach iascaireachta liostaithe ag an Ríocht Aontaithe ar chlár cabhlaigh a bhfuil rochtain ag an gCoimisiún air;

               (c)go ndéanann an soitheach iascaireachta agus aon soitheach tacaíochta gaolmhar an scéim ábhartha uimhreach aitheantais long de chuid EMI a chur i bhfeidhm a mhéid a cheanglaítear faoi dhlí an Aontais;

               (d)nach náirítear an soitheach iascaireachta ar liosta de shoithí NNN, ar liosta é a ghlac RFMO agus/nó an tAontas de bhun Rialachán NNN;

               (e)nach bhfuil an Ríocht Aontaithe liostaithe mar thír neamh-chomhoibríoch de bhun Rialachán NNN ná mar thír a cheadaíonn deiseanna iascaireachta neamh-inbhuanaithe de bhun Rialachán (AE) Uimh. 1026/2012;

               (f)go bhfuil deiseanna iascaireachta ar fáil don Ríocht Aontaithe.

               3.Soitheach de chuid na Ríochta Aontaithe atá údaraithe iascaireacht a dhéanamh in uiscí an Aontais, comhlíonfaidh sé na rialacha faoina rialaítear na hoibríochtaí iascaireachta atá á ndéanamh ag soithí de chuid an Aontais sa limistéar iascaireachta ina bhfuil sé ag oibriú.

               Airteagal 38d

               Nós imeachta maidir le húdaruithe iascaireachta a fháil

               1.Cuirfidh an Ríocht Aontaithe chuig an Coimisiún an tiarratas nó liosta na niarratas ar údaruithe le haghaidh a cuid soitheach iascaireachta.

               2.Féadfaidh an Coimisiún faisnéis bhreise a iarraidh ar an Ríocht Aontaithe, ar faisnéis í atá riachtanach chun a fhíorú gur comhlíonadh na coinníollacha dá bhforáiltear in Airteagal 38c(2).

               3.Nuair a shuitear go bhfuil na coinníollacha dá bhforáiltear in Airteagal 38c(2) á gcomhlíonadh, féadfaidh an Coimisiún údarú iascaireachta a eisiúint agus cuirfidh sé an Ríocht Aontaithe agus na Ballstáit lena mbaineann ar an eolas dá réir gan mhoill.

               Airteagal 38e

               Údaruithe iascaireachta a bhainistiú

               1.I gcás nach gcomhlíontar aon cheann de na coinníollacha atá leagtha amach in Airteagal 38c(2) a thuilleadh, déanfaidh an Coimisiún an ghníomhaíocht iomchuí, lena náirítear chun an túdarú a leasú nó a tharraingt siar agus cuirfidh sé an Ríocht Aontaithe agus na Ballstáit lena mbaineann ar an eolas dá réir.

               2.Féadfaidh an Coimisiún eisiúint údaruithe a dhiúltú nó a chur ar fionraí nó féadfaidh sé aon údarú arna eisiúint do shoitheach iascaireachta de chuid na Ríochta Aontaithe a tharraingt siar in aon cheann de na cásanna seo a leanas:

               (a)i gcás inar tháinig athrú ó bhonn ar chúinsí;

               (a)i gcás ina bhfuil bagairt thromchúiseach ann do shaothrú, do bhainistiú agus do chaomhnú inbhuanaithe acmhainní bitheolaíocha muirí;

               (b)i gcás ina bhfuil sé bunriachtanach chun iascaireacht NNN a chosc nó a shochtadh;

               (c)i gcás ina measann an Coimisiún gurb iomchuí ar bhonn thorthaí a chuid gníomhaíochtaí faireacháin de bhun Airteagal 18d;

               (d)i gcás ina ndiúltaíonn an Ríocht Aontaithe údarú go míchuí nó i gcás ina ndéanann sí an túdarú sin do shoithí an Aontais in uiscí na Ríochta Aontaithe a chúlghairm go míchuí.

               3.Cuirfidh an Coimisiún an Ríocht Aontaithe ar an eolas láithreach i gcás ina ndéanann sé údarú a dhiúltú, a chur ar fionraí nó a tharraingt siar, i gcomhréir leis an gcéad fhomhír.

               Airteagal 38f

               Deireadh a chur le hoibríochtaí iascaireachta

               1.I gcás ina meastar go bhfuil na deiseanna iascaireachta a deonaíodh don Ríocht Aontaithe ídithe, tabharfaidh an Coimisiún fógra láithreach faoin méid sin don Ríocht Aontaithe agus d’údaráis chigireachta inniúla na mBallstát. D’fhonn a áirithiú go leanfar d’oibríochtaí iascaireachta na ndeiseanna iascaireachta neamhídithe, oibríochtaí lena bhféadfaí difear a dhéanamh do na deiseanna ídithe freisin, iarrfaidh an Coimisiún ar an Ríocht Aontaithe bearta teicniúla a chur in iúl dó, bearta lena gcuirtear cosc ar aon tionchar diúltach ar na deiseanna iascaireachta ídithe.

               2.Na húdaruithe iascaireachta a eisíodh do na soithí atá faoi bhratach na Ríochta Aontaithe, measfar go bhfuil siad ar fionraí, ó dháta an fhógra dá dtagraítear i mír 1, le haghaidh na noibríochtaí iascaireachta lena mbaineann agus ní bheidh cead ag na soithí sin na hoibríochtaí iascaireachta sin a dhéanamh a thuilleadh.

               3.Measfar gur tarraingíodh údaruithe iascaireachta siar más rud é go mbaineann fionraí údaruithe iascaireachta i gcomhréir le mír 2 leis na hoibríochtaí uile ar deonaíodh na húdaruithe ina leith.

               Airteagal 38g

               Róiascaireacht cuótaí in uiscí an Aontais

               I gcás ina suífidh an Coimisiún gur sháraigh an Ríocht Aontaithe na cuótaí stoic nó na cuótaí do ghrúpa stoc a leithdháileadh uirthi, déanfaidh an Coimisiún asbhaintí ó chuótaí eile a leithdháileadh ar Ríocht Aontaithe. Déanfaidh an Coimisiún a dhícheall a áirithiú go mbeidh méid na hasbhainte comhsheasmhach le méid na nasbhaintí a forchuireadh ar Bhallstáit i gcúinsí comhchosúla.

               Airteagal 38h

               Rialú agus forfheidhmiú

               1.Soitheach de chuid na Ríochta Aontaithe atá údaraithe iascaireacht a dhéanamh in uiscí an Aontais, comhlíonfaidh sé na rialacha rialúcháin faoina rialaítear oibríochtaí iascaireachta atá á ndéanamh ag soithí de chuid an Aontais sa limistéar iascaireachta ina noibríonn sé.

               2.Soitheach de chuid na Ríochta Aontaithe atá údaraithe iascaireacht a dhéanamh in uiscí an Aontais, soláthróidh sé don Choimisiún nó don chomhlacht a d’ainmnigh an Coimisiún agus, más ábhartha, don Bhallstát cósta, na sonraí sin a cheanglaítear ar shoithí an Aontais a chur chuig an mBallstát brataí faoin Rialachán um Rialú.

               3.Déanfaidh an Coimisiún, nó an comhlacht a d’ainmnigh sé, na sonraí arna bhfáil i gcomhréir le mír 2 a chur chuig an mBallstát cósta.

               4.Soitheach de chuid na Ríochta Aontaithe atá údaraithe iascaireacht a dhéanamh in uiscí an Aontais, soláthróidh sé, arna iarraidh sin ag an gCoimisiún nó ag an gcomhlacht a d’ainmnigh an Coimisiún, tuarascálacha na mbreathnóirí a táirgeadh faoi na cláir bhreathnóirí is infheidhme.

               5.Déanfaidh Ballstát cósta aon sárú a rinne soithí iascaireachta na Ríochta Aontaithe, lena náirítear na smachtbhannaí gaolmhara, a thaifeadadh sa chlár náisiúnta dá bhforáiltear in Airteagal 93 den Rialachán um Rialú.

               Airteagal 38i

               Aistrithe agus malartuithe cuótaí

               1.Féadfaidh Ballstát dul i mbun plé neamhfhoirmiúil leis an Ríocht Aontaithe agus, más iomchuí, leagan amach féideartha a bhunú i dtaca le haistriú nó malartú cuótaí beartaithe.

               2.Nuair a gheobhaidh an Coimisiún fógra ón mBallstát lena mbaineann, féadfaidh an Coimisiún an taistriú cuótaí nó an malartú cuótaí comhfhreagrach a dhéanamh.

               3.Cuirfidh an Coimisiún an taistriú cuótaí nó an malartú cuótaí arna chomhaontú in iúl do na Ballstáit.

               4.Na deiseanna iascaireachta a fhaightear ón Ríocht Aontaithe nó a aistrítear chuici faoin aistriú cuótaí nó faoin malartú cuótaí, measfar gur cuótaí iad a leithdháiltear ar na Ballstáit lena mbaineann, nó a asbhaintear ó na cuótaí sin, ón nóiméad a mbeidh feidhm ag an aistriú cuótaí nó ag an malartú cuótaí. Ní dhéanfar aon athrú ar an eochair leithdháilte mar gheall ar leithdháileadh nó asbhaint den sórt sin chun deiseanna iascaireachta a leithdháileadh ar na Ballstáit i gcomhréir le prionsabal chobhsaíocht choibhneasta na ngníomhaíochtaí iascaireachta.”

               Airteagal 2

               Teacht i bhfeidhm agus cur i bhfeidhm

               Tiocfaidh an Rialachán seo i bhfeidhm ar an lá tar éis lá a fhoilsithe in Iris Oifigiúil an Aontais Eorpaigh.

               Beidh feidhm aige ón lá tar éis an lae a scoirfidh feidhm de bheith ag na Conarthaí maidir leis an Ríocht Aontaithe agus laistigh den Ríocht Aontaithe de bhun Airteagal 50(3) den Chonradh ar an Aontas Eorpach, go dtí an 31 Nollaig 2019.

               Mar sin féin, ní bheidh feidhm ag an Rialachán seo i gcás ina dtagann comhaontú um tharraingt siar arna thabhairt i gcrích leis an Ríocht Aontaithe i gcomhréir le hAirteagal 50(2) den Chonradh ar an Aontas Eorpach i bhfeidhm faoin dáta dá dtagraítear sa dara fomhír den Airteagal seo.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)

                        Rialachán ó Pharlaimint na hEorpa agus ón gComhairle an 11 Nollaig 2013 maidir leis an gComhbheartas Iascaigh, lena leasaítear Rialachán (CE) Uimh. 1954/2003 ón gComhairle agus Rialachán (CE) Uimh. 1224/2009 ón gComhairle agus lena naisghairtear Rialachán (CE) Uimh. 2371/2002 ón gComhairle, Rialachán (CE) Uimh. 639/2004 ón gComhairle agus Cinneadh 2004/585/CE ón gComhairle, IO L 354, 28.12.2013, lgh. 22–61

                     (2)

                        Rialachán (AE) 2017/2403 ó Pharlaimint na hEorpa agus ón gComhairle an 12 Nollaig 2017 maidir le bainistiú inbhuanaithe a dhéanamh ar chabhlaigh iascaireachta sheachtracha, agus lena naisghairtear Rialachán (CE) Uimh. 1006/2008 ón gComhairle (IO L 347, 28.12.2017, lch. 81).

                     (3)

                        IO C , , lch. .

                     (4)

                        Rialachán (AE) [2019/….] ón gComhairle  lena socraítear na deiseanna iascaireachta do 2019 i leith stoic áirithe éisc agus i leith grúpaí de stoic éisc is infheidhme in uiscí an Aontais Eorpaigh agus, maidir le soithí iascaireachta de chuid an Aontais, in uiscí áirithe nach uiscí de chuid an Aontais iad (IO L , …, lch. )

                     (5)

                        Rialachán (AE) 2018/2025 ón gComhairle an 17 Nollaig 2018 lena socraítear do 2019 agus 2020 na deiseanna iascaireachta i leith stoic áirithe éisc dhomhainfharraige do shoithí iascaireachta an Aontais (IO L 325, 20.12.2018, lch. 7)

                     (6)

                        Rialachán (AE) Uimh. 1380/2013 ó Pharlaimint na hEorpa agus ón gComhairle an 11 Nollaig 2013 maidir leis an gComhbheartas Iascaigh, lena leasaítear Rialachán (CE) Uimh. 1954/2003 ón gComhairle agus Rialachán (CE) Uimh. 1224/2009 ón gComhairle agus lena naisghairtear Rialachán (CE) Uimh. 2371/2002 ón gComhairle, Rialachán (CE) Uimh. 639/2004 ón gComhairle agus Cinneadh 2004/585/CE ón gComhairle (IO L 354, 28.12.2013, lch. 22).

                     (7)

                        Rialachán (AE) 2017/2403 ó Pharlaimint na hEorpa agus ón gComhairle an 12 Nollaig 2017 maidir le bainistiú inbhuanaithe a dhéanamh ar chabhlaigh iascaireachta sheachtracha, agus lena naisghairtear Rialachán (CE) Uimh. 1006/2008 ón gComhairle (IO L 347, 28.12.2017, lch. 81).

                     (8)

                        Rialachán (CEE, Euratom) Uimh. 1182/71 ón gComhairle an 3 Meitheamh 1971 lena gcinntear na rialacha is infheidhme maidir le tréimhsí, le dátaí agus le teorainneacha ama (IO L 124, 8.6.1971, lch. 1.).


               AN COIMISIÚN EORPACH
            An Bhruiséil,23.1.2019
            COM(2019) 48 final
            2019/0009(COD)
            Togra le haghaidh
            RIALACHÁN Ó PHARLAIMINT NA hEORPA AGUS ÓN gCOMHAIRLE
            lena leasaítear Rialachán (AE) Uimh. 508/2014 maidir le rialacha áirithe a bhaineann leis an gCiste Eorpach Muirí agus Iascaigh de bharr tharraingt siar na Ríochta Aontaithe ón Aontas

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

               An 29 Márta 2017, chuir an Ríocht Aontaithe fógra isteach á rá go raibh rún aici tarraingt siar ón Aontas de bhun Airteagal 50 den Chonradh ar an Aontas Eorpach. Dá bhrí sin, mura ndaingneofar an Comhaontú um Tharraingt Siar, scoirfidh dlí príomhúil agus dlí tánaisteach an Aontais d’fheidhm a bheith acu maidir leis an Ríocht Aontaithe ón 30 Márta 2019 (“dáta an tarraingt siar”). As sin amach, beidh an Ríocht Aontaithe ina tríú tír.

               Sa Teachtaireacht ón gCoimisiún Preparing for the withdrawal of the United Kingdom from the European Union on 30 March 2019: a Contingency Action Plan [Ag ullmhú do tharraingt siar na Ríochta Aontaithe ón Aontas Eorpach an 30 Márta 2019: Plean Gníomhaíochta Teagmhais] an 13 Samhain 2018, leagadh amach na bearta teagmhais a bhfuil rún aige a dhéanamh mura dtiocfaidh comhaontú um tharraingt siar i bhfeidhm dáta an tarraingt siar. Sa Teachtaireacht sin, rinne an Coimisiún liosta de na bearta a mheas sé a bheith riachtanach, agus chuir sé de mheabhrú léi go dtarlódh gá le bearta breise uair is faide anonn. Ina theannta sin, chuir an Coimisiún i láthair na sé phrionsabal ghinearálta ar cheart bearta teagmhais ar gach leibhéal a bheith i gcomhréir leo. Orthu sin tá na prionsabail nár cheart bearta a bheith ina macasamhail den leas atá le baint as ballraíocht den Aontas ná ina macasamhail de théarmaí aon idirthréimhse dá bhforáiltear sa Chomhaontú um Tharraingt Siar; ní mór bearta de chineál sealadach a bheith ann agus níor cheart feidhm a bheith acu tar éis dheireadh 2019 i bprionsabal; agus ní mór na bearta sin a bheith ina ngníomhaíochtaí aontaobhacha de chuid an Aontais Eorpaigh agus a leasanna á saothrú aige agus dá bhrí sin is féidir leis an Aontas iad a chúlghairm aon tráth i bprionsabal.

               D’iarr an Chomhairle Eorpach arís (Airteagal 50) an 13 Nollaig 2018 go gcuirfí dlús leis an obair ar ullmhacht ar gach leibhéal i dtaca le hiarmhairtí tharraingt siar na Ríochta Aontaithe, agus go gcuirfí san áireamh na torthaí uile is féidir a bheith ar an tarraingt siar sin. Chuir an Coimisiún pacáiste beart i láthair an 19 Nollaig 2018 mar fhreagairt ar an nglao sin. An 17 agus an 18 Nollaig 2018, shocraigh an Chomhairle Talmhaíochta agus Iascaigh na deiseanna iascaireachta do 2019. Bunaithe ar an méid sin agus teagmhálacha leanúnacha leis na Ballstáit á gcur san áireamh i dtaca leis an tionchar diúltach mór a bheadh ag tarraingt siar na Ríochta Aontaithe ar an earnáil iascaireachta in éagmais comhaontú um tharraingt siar, agus nach féidir leis na páirtithe leasmhara féin na hiarmhairtí díobhálacha sin a mhaolú, chinn an Coimisiún go bhfuil gá le dhá bheart teagmhais don earnáil iascaireachta. I dteannta an bhirt sin a bhaineann leis an gCiste Eorpach Muirí agus Iascaigh a leasú, tá beart á bheartú ag an gCoimisiún maidir le bainistiú inbhuanaithe a dhéanamh ar chabhlaigh iascaireachta sheachtracha.

               De bhun Rialachán (AE) Uimh. 1380/2013
                  1
                (Bun-Rialachán CBI), tá rochtain chothrom ag soithí iascaireachta ar uiscí an Aontais agus ar acmhainní faoi réir rialacha an Chomhbheartais Iascaigh (CBI). Amhail ón dáta um tharraingt siar, ní bheidh feidhm a thuilleadh ag CBI maidir leis an Ríocht Aontaithe. Ní bheidh uiscí na Ríochta Aontaithe (an fharraige teorann suas le 12 mhuirmhíle agus an limistéar eacnamaíoch eisiach máguaird) mar chuid d’uiscí an Aontais a thuilleadh ansin. In éagmais aon fhoráil lena léirítear a mhalairt, ní bheadh rochtain uathoibríoch acu ar uiscí a chéile a thuilleadh. Mar réamhshocrú agus in éagmais socruithe eile, ní údarófaí do shoithí iascaireachta an Aontais iascaireacht a dhéanamh in uiscí na Ríochta Aontaithe a thuilleadh, ná a mhalairt.

               Cuid thábhachtach de shaol eacnamaíoch roinnt réigiúin chósta de chuid an Aontais Eorpaigh is ea an earnáil iascaireachta. I bhfianaise na héiginnteachta nach beag atá ann agus in éagmais comhaontú leis an Ríocht Aontaithe, tá soithí an Aontais i mbaol rochtain a chailleadh ar na huiscí sin agus ar na deiseanna iascaireachta iontu. Bheadh tionchair mhóra láithreacha aige sin ó thaobh dheiseanna iascaireachta chabhlach an Aontais, fostaíochta agus tairbhí eacnamaíocha de.

               B’ionann an toll-bhreisluach iascaigh san Aontas in 2016 agus EUR 4.5 billiún. Tá thart ar 150.000 post ag brath ar an iascach i limistéir chósta den chuid is mó mar a bhfuil deiseanna fostaíochta teoranta. Cruthaítear fostaíocht in earnálacha coimhdeacha trí ghníomhaíochtaí iascaireachta freisin: trí ghníomhaíochtaí coimhdeacha, cruthaítear fostaíocht lánaimseartha arb ionann í agus idir leath fhostaíocht lánaimseartha gach iascaire agus fostaíocht lánaimseartha gach iascaire. Déanann na Ballstáit gníomhaíochtaí iascaireachta ar luach EUR 585 milliún in uiscí na Ríochta Aontaithe. Ar an iomlán, braitheann 8 mBallstát
                  2
                ar uiscí na Ríochta Aontaithe le haghaidh 14 % dá ngabhálacha iomlána ar an meán, ó 50 % le haghaidh chabhlach na Beilge go timpeall 1 % le haghaidh na Spáinne. Ar leibhéal an phobail áitiúil, is féidir tionchar socheacnamaíoch suntasach a bheith ann ós rud é go mbíonn na soithí iascaireachta lena mbaineann ag brath go mór ar rochtain ar uiscí na Ríochta Aontaithe. Ina theannta sin, déantar nasc idir an earnáil iascaireachta agus gníomhaíochtaí coimhdeacha réamhtheachtacha agus iartheachtacha.

               Dá bhrí sin, dá ndúnfaí uiscí na Ríochta Aontaithe ar shoithí iascaireachta an Aontais, bheadh tionchar substaintiúil aige sin ar ranna cabhlaigh sonracha agus bheadh tionchar diúltach mór aige sin ar réigiúin áirithe agus ar phobail chósta. Ós rud é go mbeadh tionchar aige sin ar réigiúin i roinnt Ballstát feadh an Atlantaigh agus na Mara Thuaidh, tá gá le réitigh chomhordaithe ar leibhéal an Aontais le haghaidh cás éigeandála den sórt sin.

               Bheadh teorainn leis an scóip chun tionchair an cháis sin a mhaolú. D’fhéadfadh soithí iascaireachta gabhálacha reatha na Ríochta Aontaithe in uiscí an Aontais a fháil ar ais, ach d’fhéadfadh sé nach mbeadh meaitseáil iomlán ann sa speiceas lena mbaineann. Maidir leis na soithí agus leis na ranna cabhlaigh ar a nimrítear an tionchar is mó de dheasca dhúnadh uiscí na Ríochta Aontaithe, d’fhéadfadh sé nárbh iad na cinn chéanna a bheadh i mbun iascaireachta le haghaidh an speicis a thiocfadh chun bheith ar fáil in uiscí an Aontais. Thairis sin, tá teorainn leis an líon iarrachtaí iascaireachta a d’fhéadfaí a atreorú ó uiscí na Ríochta Aontaithe chuig uiscí an Aontais ar chúiseanna a bhaineann le cost-éifeachtúlacht agus le cáilíocht na ngabhálacha. Leis an gceanglas a bhaineann le gníomhaíochtaí iascaireachta a bheith inbhuanaithe, d’fhéadfaí teorainn a chur le hatreorú agus le líon mór iarrachtaí iascaireachta in uiscí an Aontais. Dá bhrí sin, ní bheadh sna roghanna sin ach cúiteamh páirteach ar na caillteanais eacnamaíocha do shoithí iascaireachta an Aontais a thagann as rochtain ar bith a bheith acu a thuilleadh ar uiscí na Ríochta Aontaithe. Bheadh tionchair eacnamaíocha mhóra aige sin ar na ranna cabhlaigh de chuid an Aontais a ndéanfaí difear dóibh.

               Is é an Ciste Eorpach Muirí agus Iascaigh (CEMI) arna bhunú le Rialachán (AE) Uimh. 508/2014 ó Pharlaimint na hEorpa agus ón gComhairle
                  3
                an ciste do bheartais mhuirí agus iascaigh an Aontais do 2014-2020. Tá sé ar cheann de na cúig Chiste Struchtúracha agus Infheistíochta de chuid na hEorpa (SIE) atá comhlántach le chéile agus a bhfuil sé mar aidhm leo téarnamh fáis agus post a chur chun cinn san Eoraip. Tá an chiste ina chuidiú ag iascairí leis an aistriú chuig an iascaireacht inbhuanaithe; tacaíocht atá sa chiste ionas go ndéanfaidh pobail chósta a ngeilleagar a éagsúlú agus maoinítear tionscadail leis freisin, rud a chruthaíonn poist nua agus a chuireann feabhas ar an mianach saoil feadh chóstaí na hEorpa.

               Tá bearta ar fáil cheana faoi Rialachán CEMI chun na héifeachtaí eacnamaíocha díobhálacha a thagann as tarraingt siar na Ríochta Aontaithe ón Aontas Eorpach a mhaolú ar fud an tslabhra iomláin táirgeachta agus margaíochta. Faoin mbainistíocht chomhpháirteach, féadfaidh na Ballstáit a bhfuil tionchar ag tarraingt siar na Ríochta Aontaithe ón Aontas Eorpach orthu, féadfaidh siad cinneadh a dhéanamh na leithreasuithe atá ar fáil a atreorú chuig aon bheart is gá chun iarmhairtí an méid sin a mhaolú. Mar sin féin, tá an lánrogha sin teoranta do thosaíochtaí áirithe faoi láthair. Chuirfeadh an méid sin teorainn leis an tsolúbthacht atá ag na Ballstáit chun na tionchair a bheadh ag dúnadh uiscí na Ríochta Aontaithe ar a gcabhlaigh a mhaolú agus chuirfí teorainn le héifeachtacht na mbeart sin.

               Le Rialachán CEMI tugtar rialacha agus socruithe maidir le cúiteamh airgeadais a dheonú d’iascairí agus d’úinéirí soithí iascaireachta i gcás ina scoirtear go sealadach de ghníomhaíochtaí iascaireachta. Mar sin féin, leis na critéir atá leagtha síos lena gceadaítear scor sealadach, ní cheadaítear cúiteamh i leith tarraingt siar Ballstáit ón Aontas ná i leith rochtain ar bith a bheith aige ar dheiseanna iascaireachta agus cailliúint deiseanna iascaireachta in uiscí an Bhallstáit sin ina dhiaidh sin.

               I dteannta na mbeart atá ar fáil cheana faoi Rialachán CEMI, leis an togra seo tugtar féidearthacht isteach chun tacaíocht phoiblí a thabhairt d’iascairí agus d’oibreoirí le haghaidh scor sealadach gníomhaíochtaí iascaireachta, ar iascairí agus oibreoirí iad a bhíonn ag brath go mór ar rochtain ar uiscí na Ríochta Aontaithe agus a bhfuil tionchar ag dúnadh uiscí na Ríochta Aontaithe orthu. Ba cheart feidhm a bheith ag an mbeart sin ón lá tar éis an lae a scoirfidh dlí an Aontais d’fheidhm a bheith aige maidir leis an Ríocht Aontaithe de bhun Airteagal 50(3) den Chonradh ar an Aontas Eorpach.

               •Comhsheasmhacht le forálacha beartais atá sa réimse beartais cheana

               Rialachán (AE) Uimh. 508/2014 ó Pharlaimint na hEorpa agus ón gComhairle an 15 Bealtaine 2014 maidir leis an gCiste Eorpach Muirí agus Iascaigh agus lena naisghairtear Rialachán (CE) 2328/2003 ón gComhairle, Rialachán (CE) Uimh. 861/2006 ón gComhairle, Rialachán (CE) Uimh. 1198/2006 ón gComhairle, Rialachán (CE) Uimh. 791/2007 ón gComhairle agus Rialachán (AE) Uimh. 1255/2011 ó Pharlaimint na hEorpa agus ón gComhairle.

               •Comhsheasmhacht le beartais eile de chuid an Aontais

                  Tá na bearta atá beartaithe ceaptha i gcomhréir le cuspóir an Chomhbheartais Iascaigh agus tá siad comhsheasmhach le beartas an Aontais maidir leis an bhforbairt inbhuanaithe.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

                  Is é is bunús dlí Airteagal 42 agus Airteagal 43(2) den Chonradh ar Fheidhmiú an Aontais Eorpaigh.

               •Coimhdeacht

               Leis an ngníomh atá beartaithe, leasófaí Rialachán (AE) Uimh. 508/2014 ón Aontas ionas go dtabharfar bearta maolaithe airgeadais do shoithigh de chuid an Aontais ar a bhfuil tionchar ag dúnadh féideartha uiscí na Ríochta Aontaithe de dheasca tharraingt siar na Ríochta Aontaithe ón Aontas Eorpach. Dá bhrí sin, is gá gníomhaíocht a dhéanamh ar leibhéal an Aontais agus ní fhéadfaí an toradh a bhaint amach trí ghníomhaíocht ar leibhéal na mBallstát. Cuirtear forálacha an togra seo chun feidhme faoi chuimsiú na bainistíochta roinnte i gcomhréir le Rialachán (AE) 2018/1046 ó Pharlaimint na hEorpa agus ón gComhairle
                  4
               .

               •Comhréireacht

                  Comhlíonann an togra prionsabal na comhréireachta. Meastar gur Rialachán comhréireach é an Rialachán atá beartaithe mar is é is aidhm dó a áirithiú go maolófar tionchair eacnamaíocha dhiana tharraingt siar na Ríochta Aontaithe ón Aontas.

               •An rogha ionstraime

                  Is leasú ar Rialachán an gníomh seo.

               3.TORTHAÍ Ó MHEASTÓIREACHTAÍ EXPOST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR

               •Meastóireachtaí expost/seiceálacha oiriúnachta ar an reachtaíocht atá ann cheana

                  Níl an méid sin infheidhme ós cás eisceachtúil, sealadach agus aonuaire an cás arb éigean an togra seo a bheartú dá bharr.

               •Comhairliúcháin leis na páirtithe leasmhara

                  D’ardaigh páirtithe leasmhara iascaigh agus ionadaithe éagsúla de chuid na mBallstát na dúshláin a eascraíonn as tarraingt siar na Ríochta Aontaithe ón Aontas mar aon le réitigh fhéideartha. Leag na hoibreoirí, na páirtithe leasmhara agus na Ballstáit lena mbaineann go léir béim ar an ngá atá le cúiteamh leordhóthanach a dheimhniú i gcás nach mbeadh deiseanna iascaireachta ar fáil a thuilleadh de dheasca tharraingt siar na Ríochta Aontaithe ón Aontas.

               •Bailiú agus úsáid saineolais

                  Ní raibh aon ghá le saineolas seachtrach.

               Measúnú tionchair

                  Ní gá measúnú tionchair a dhéanamh, ós rud é gur cás eisceachtúil é agus nach bhfuil ach beagán riachtanas ag baint leis an tréimhse ina gcuirfear chun feidhme athrú stádais na Ríochta Aontaithe. Níl aon rogha bheartais ar fáil atá éagsúil ó thaobh ábhair agus dlí de, ach amháin an rogha atá beartaithe.

               •Oiriúnacht rialála agus simpliú

                  Neamhbhainteach.

               •Cearta bunúsacha

                  Níl aon iarmhairt ag an togra seo ar chosaint ceart bunúsach.

               4.IMPLEACHTAÍ BUISÉADACHA

                  Chun an modhnú atá beartaithe a dhéanamh, ní gá aon athrú a dhéanamh ar uasteorainneacha bliantúla an chreata airgeadais ilbhliantúil, ná ar oibleagáidí agus íocaíochtaí de réir Iarscríbhinn I de Rialachán (AE) Uimh. 1311/2013
                     5
                  . Is é atá sa togra tús-ualú na leithreasuithe íocaíochta agus tá sé neodrach ó thaobh buiséid de le linn na clárthréimhse.

               5.EILIMINTÍ EILE

               •Pleananna cur chun feidhme, agus socruithe faireacháin, meastóireachta agus tuairiscithe

                  Neamhbhainteach.

               2019/0009 (COD)

               Togra le haghaidh

               RIALACHÁN Ó PHARLAIMINT NA hEORPA AGUS ÓN gCOMHAIRLE

               lena leasaítear Rialachán (AE) Uimh. 508/2014 maidir le rialacha áirithe a bhaineann leis an gCiste Eorpach Muirí agus Iascaigh de bharr tharraingt siar na Ríochta Aontaithe ón Aontas

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 42 agus Airteagal 43(2) de,

               Ag féachaint don togra ón gCoimisiún Eorpach,
                  6

               Tar éis dóibh an dréachtghníomh reachtach a chur chuig na parlaimintí náisiúnta,

               Ag féachaint don tuairim ó Choiste Eacnamaíoch agus Sóisialta na hEorpa,
                  7

               Ag gníomhú dóibh i gcomhréir leis an ngnáthnós imeachta reachtach,

               De bharr an méid seo a leanas:

               (1)An 29 Márta 2017, chuir an Ríocht Aontaithe isteach fógra á rá go raibh rún aici tarraingt siar ón Aontas de bhun Airteagal 50 den Chonradh ar an Aontas Eorpach. Scoirfidh na Conarthaí d’fheidhm a bheith acu maidir leis an Ríocht Aontaithe ó dháta theacht i bhfeidhm comhaontaithe um tharraingt siar, nó ina éagmais sin, dhá bhliain tar éis an fhógra sin, i.e. ón 30 Márta 2019, mura gcinneann an Chomhairle Eorpach d’aon ghuth, i gcomhaontú leis an Ríocht Aontaithe, fad a chur leis an tréimhse sin.

               (2)Sa chomhaontú um tharraingt siar tá socruithe le haghaidh cur i bhfeidhm forálacha de dhlí an Aontais maidir leis an Ríocht Aontaithe agus laistigh den Ríocht Aontaithe tar éis an dáta a scoirfidh feidhm de bheith ag na Conarthaí maidir leis an Ríocht Aontaithe agus laistigh den Ríocht Aontaithe. Má thagann an comhaontú sin i bhfeidhm, beidh feidhm ag an gComhbheartas Iascaigh (CBI) maidir leis an Ríochta Aontaithe agus laistigh den Ríocht Aontaithe le linn na hidirthréimhse i gcomhréir leis an gcomhaontú sin agus scoirfidh an reachtaíocht sin d’fheidhm a bheith aici ag deireadh na tréimhse sin.

               (3)Nuair a scoirfidh an Comhbheartas Iascaigh d’fheidhm a bheith aige maidir leis an Ríocht Aontaithe, ní bheidh uiscí na Ríochta Aontaithe (an fharraige teorann agus an Limistéar Eacnamaíoch Eisiach) ina gcuid d’uiscí an Aontais a thuilleadh. Dá bhrí sin, i gcás tarraingt siar mí-ordúil, tá soithí an Aontais i mbaol rochtain a chailleadh ar na huiscí sin agus ar na deiseanna iascaireachta iontu ón 30 Márta 2019 amach. Bheadh tionchar mór aige sin ó thaobh gníomhaíochtaí iascaireachta chabhlach an Aontais agus ó thaobh tairbhí eacnamaíocha de.

               (4)Tá bearta ann cheana féin faoi Rialachán (AE) Uimh. 508/2014 ó Pharlaimint na hEorpa agus ón gComhairle
                  8
                is féidir a úsáid chun éifeachtaí díobhálacha eacnamaíocha mar gheall ar tharraingt siar na Ríochta Aontaithe ón Aontas a mhaolú ar fud an tslabhra iomláin táirgeachta agus margaíochta.

               (5)Le Rialachán (AE) Uimh. 508/2014, leagtar síos na rialacha agus na socruithe maidir le cúiteamh airgeadais a dheonú d’iascairí agus d’úinéirí soithí iascaireachta i gcás ina scoirtear de ghníomhaíochtaí iascaireachta go sealadach. Leis na critéir lena gceadaítear scor sealadach, ní cheadaítear cúiteamh i leith tarraingt siar Ballstáit ón Aontas ná i leith rochtain ar bith a bheith aige ar dheiseanna iascaireachta agus cailliúint deiseanna iascaireachta in uiscí an Bhallstáit sin ina dhiaidh sin.

               (6)I dteannta na mbeart atá ar fáil cheana féin faoi Rialachán (AE) Uimh. 508/2014, i gcás éifeachtaí díobhálacha eacnamaíocha a bheith ann mar gheall ar tharraingt siar Ballstáit ón Aontas, ba cheart tacaíocht a bheith ar fáil ón bpobal d’iascairí agus d’oibreoirí atá ag brath go mór ar rochtain a bheith acu ar uiscí na Ríochta Aontaithe i gcás scor sealadach gníomhaíochtaí iascaireachta.

               (7)Ba cheart, dá bhrí sin, Rialachán (AE) Uimh. 508/2014 a leasú dá réir.

               (8)Tá fuílleach na leithreasuithe ar fáil chun bheith tiomanta d’aon bheart lena maolófar iarmhairtí tharraingt siar na Ríochta Aontaithe ón Aontas Eorpach.

               (9)De ghrá na simplíochta, iarrtar ar na Ballstáit lena mbaineann a mheas an ndéanfar leasuithe ar a gclár oibríochtúil a chumasc i gcomhthéacs Airteagal 22(4) de Rialachán (AE) Uimh. 1303/2013 ó Pharlaimint na hEorpa agus ón gComhairle
                  9
               .

               (10)I gcomhréir le hAirteagal 4(3) de Rialachán (CEE, Euratom) Uimh. 1182/71 ón gComhairle
                  10
               , scoirfidh feidhm de bheith ag gníomhartha, atá socraithe ar dháta ar leith, ar dhul in éag d’uair dheireanach an lae a thiteann ar an dáta sin. Ba cheart feidhm a bheith ag an Rialachán seo ón lá tar éis an lae a scoirfidh na Conarthaí d’fheidhm a bheith acu maidir leis an Ríocht Aontaithe agus laistigh den Ríocht Aontaithe.

               (11)Ba cheart an Rialachán seo a theacht i bhfeidhm mar ábhar práinne agus ba cheart feidhm a bheith aige ón lá tar éis an lae a scoirfidh na Conarthaí d’fheidhm a bheith acu maidir leis an Ríocht Aontaithe agus laistigh den Ríocht Aontaithe in éagmais comhaontú um tharraingt siar arna thabhairt chun críche leis an Ríocht Aontaithe nó in éagmais síneadh a bheith curtha leis an tréimhse dhá bhliain dá dtagraítear in Airteagal 50(3) den Chonradh ar an Aontas Eorpach,

               TAR ÉIS AN RIALACHÁN SEO A GHLACADH:

               Airteagal 1

               Déantar Rialachán (AE) Uimh. 508/2014 a leasú mar a leanas:

               (1)In Airteagal 13, cuirtear an mhír 9 seo a leanas leis:

               “9. Beidh na Ballstáit in ann an méid a leagtar amach i mír 2 a shárú agus titim faoi bhun na méideanna a leagtar amach i mír 3 go mír 6 chun tacú leis na bearta a leagtar amach in Airteagal 33 den Rialachán seo mura gcuireann an Ríocht Aontaithe síneadh le cearta rochtana ar uiscí na Ríochta Aontaithe le haghaidh shoithí iascaireachta an Aontais atá ag brath go mór ar rochtain a bheith acu ar na huiscí sin le haghaidh a gcuid gníomhaíochtaí iascaireachta i gcás ina scoirfidh na Conarthaí d’fheidhm a bheith acu maidir leis an Ríocht Aontaithe de bhun Airteagal 50(3) den Chonradh ar an Aontas Eorpach.”;

               (2)In Airteagal 25, cuirtear isteach an mhír 3a seo a leanas:

               “3a. An ranníocaíocht airgeadais iomlán ó CEMI do na bearta dá dtagraítear in Airteagal 33 den Rialachán seo a dtugtar tacaíocht dóibh chun aghaidh a thabhairt ar na hiarmhairtí a thagann as cearta rochtana ar uiscí na Ríochta Aontaithe gan bheith á leathnú ag an Ríocht Aontaithe chuig uiscí na Ríochta Aontaithe do shoithí iascaireachta an Aontais atá ag brath go mór ar rochtain a bheith acu ar na huiscí sin le haghaidh a gcuid gníomhaíochtaí iascaireachta i gcás ina scoirfidh feidhm de bheith ag na Conarthaí maidir leis an Ríocht Aontaithe de bhun Airteagal 50(3) den Chonradh ar an Aontas Eorpach, ní chuirfear san áireamh í nuair a chinntear ar sáraíodh na tairsí a leagtar amach i bpointe (a) agus i bpointe (b) de mhír 3.”;

               (3)
                     Leasaítear Airteagal 33 mar a leanas:

               (a)i mír 1, cuirtear an pointe (d) seo a leanas isteach:

               “(d) chun aghaidh a thabhairt ar na hiarmhairtí a thagann as cearta rochtana ar uiscí na Ríochta Aontaithe gan bheith á leathnú ag an Ríocht Aontaithe chuig uiscí na Ríochta Aontaithe do shoithí iascaireachta an Aontais atá ag brath go mór ar rochtain a bheith acu ar na huiscí sin le haghaidh a gcuid gníomhaíochtaí iascaireachta i gcás ina scoirfidh feidhm de bheith ag na conarthaí maidir leis an Ríocht Aontaithe de bhun Airteagal 50(3) den Chonradh ar an Aontas Eorpach.”;

               (b)cuirtear an méid seo a leanas in ionad mhír 2:

               “2. An tacaíocht dá dtagraítear i bpointe (a), i bpointe (b) agus i bpointe (c) de mhír 1, féadfar í a dheonú ar feadh fad uasta sé mhí in aghaidh an tsoithigh le linn na tréimhse idir 2014 agus 2020 agus an tacaíocht dá dtagraítear i bpointe (d) den mhír sin, féadfar í a dheonú ar feadh fad uasta naoi mí in aghaidh an tsoithigh le linn na tréimhse idir 2014 agus 2020. Aon chaiteachas a bhaineann le pointe (d) de mhír 1, beidh sé incháilithe ó dháta chur i bhfeidhm an Rialacháin (AE) […] ó Pharlaimint na hEorpa agus ón gComhairle*.

               *Rialachán (AE) [2019/....] ó Pharlaimint na hEorpa agus ón gComhairle an [dáta] lena leasaítear Rialachán (AE) Uimh. 508/2014 maidir le rialacha áirithe a bhaineann leis an gCiste Eorpach Muirí agus Iascaigh de bharr tharraingt siar na Ríochta Aontaithe ón Aontas (IO L , …, lch. ).” [cuirfidh Oifig na bhFoilseachán uimhir agus tagairt an Rialacháin leasaithigh seo isteach].

               Airteagal 2

               Teacht i bhfeidhm agus cur i bhfeidhm

               Tiocfaidh an Rialachán seo i bhfeidhm ar an lá tar éis lá a fhoilsithe in Iris Oifigiúil an Aontais Eorpaigh.

               Beidh feidhm aige ón lá tar éis an lae a mbeidh deireadh le feidhm na gConarthaí maidir leis an Ríocht Aontaithe agus laistigh den Ríocht Aontaithe de bhun Airteagal 50(3) den Chonradh ar an Aontas Eorpach.

               Mar sin féin, ní bheidh feidhm ag an Rialachán seo i gcás ina dtagann comhaontú um tharraingt siar i bhfeidhm arna thabhairt i gcrích leis an Ríocht Aontaithe i gcomhréir le hAirteagal 50(2) den Chonradh ar an Aontas Eorpach faoin dáta dá dtagraítear sa dara fomhír den Airteagal seo.

               Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)

                        Rialachán (AE) Uimh. 1380/2013 ó Pharlaimint na hEorpa agus ón gComhairle an 11 Nollaig 2013 maidir leis an gComhbheartas Iascaigh, lena leasaítear Rialachán (CE) Uimh. 1954/2003 ón gComhairle agus Rialachán (CE) Uimh. 1224/2009 ón gComhairle agus lena naisghairtear Rialachán (CE) Uimh. 2371/2002 ón gComhairle, Rialachán (CE) Uimh. 639/2004 ón gComhairle agus Cinneadh 2004/585/CE ón gComhairle, IO. L 354, 28.12.2013, lch. 22–61

                     (2)

                        An Bheilg, an Danmhairg, an Fhrainc, an Ghearmáin, Éire, an Spáinn, an tSualainn, an Ísiltír

                     (3)

                        Rialachán (AE) Uimh. 508/2014 ó Pharlaimint na hEorpa agus ón gComhairle an 15 Bealtaine 2014 maidir leis an gCiste Eorpach Muirí agus Iascaigh agus lena naisghairtear Rialachán (CE) 2328/2003 ón gComhairle, Rialachán (CE) Uimh. 861/2006 ón gComhairle, Rialachán (CE) Uimh. 1198/2006 ón gComhairle, Rialachán (CE) Uimh. 791/2007 ón gComhairle agus Rialachán (AE) Uimh. 1255/2011 ó Pharlaimint na hEorpa agus ón gComhairle (IO. L 149, 20.5.2014, lch. 1).

                     (4)

                        Rialachán (AE, Euratom) 2018/1046 ó Pharlaimint na hEorpa agus ón gComhairle an 18 Iúil 2018 maidir leis na rialacha airgeadais is infheidhme maidir le buiséad ginearálta an Aontais, lena leasaítear Rialacháin (AE) Uimh. 1296/2013, (AE) Uimh. 1301/2013, (AE) Uimh. 1303/2013, (AE) Uimh. 1304/2013, (AE) Uimh. 1309/2013, (AE) Uimh. 1316/2013, (AE) Uimh. 223/2014, (AE) Uimh. 283/2014, agus Cinneadh Uimh. 541/2014/AE agus lena naisghairtear Rialachán (AE, Euratom) Uimh. 966/2012 (IO. L 193, 30.7.2018, lch. 1).

                     (5)

                        Rialachán ón gComhairle (AE, Euratom) Uimh. 1311/2013 ón gComhairle an 2 Nollaig 2013 lena leagtar síos an creat airgeadais ilbhliantúil do na blianta 2014 go 2020 (IO. L 347, 20.12.2013, lch. 884).

                     (6)

                        Rialachán (AE) Uimh. 508/2014 ó Pharlaimint na hEorpa agus ón gComhairle an 15 Bealtaine 2014 maidir leis an gCiste Eorpach Muirí agus Iascaigh agus lena naisghairtear Rialachán (CE) 2328/2003 ón gComhairle, Rialachán (CE) Uimh. 861/2006 ón gComhairle, Rialachán (CE) Uimh. 1198/2006 ón gComhairle, Rialachán (CE) Uimh. 791/2007 ón gComhairle agus Rialachán (AE) Uimh. 1255/2011 ó Pharlaimint na hEorpa agus ón gComhairle (IO. L 149, 20.5.2014, lch. 1).

                     (7)

                        Rialachán (AE) Uimh. 1303/2013 ó Pharlaimint na hEorpa agus ón gComhairle an 17 Nollaig 2013 lena leagtar síos forálacha coiteanna maidir le Ciste Forbraíochta Réigiúnaí na hEorpa, le Ciste Sóisialta na hEorpa, leis an gCiste Comhtháthaithe, leis an gCiste Eorpach Talmhaíochta um Fhorbairt Tuaithe agus leis an gCiste Eorpach Muirí agus Iascaigh agus lena leagtar síos forálacha ginearálta maidir le Ciste Forbraíochta Réigiúnaí na hEorpa, le Ciste Sóisialta na hEorpa, leis an gCiste Comhtháthaithe agus leis an gCiste Eorpach Muirí agus Iascaigh agus lena naisghairtear Rialachán (CE) Uimh. 1083/2006 ón gComhairle (IO L 347, 20.12.2013, lch. 320)

                     (8)

                        Rialachán (CEE, Euratom) Uimh. 1182/71 ón gComhairle an 3 Meitheamh 1971 lena gcinntear na rialacha is infheidhme maidir le tréimhsí, le dátaí agus le teorainneacha ama (IO. L 124, 8.6.1971, lch. 1.).